Κύριε Πρόεδρε, δεν θα μπορούσα να διανοηθώ ότι θα έχω τον αναλογούντα χρόνο, διότι θα απεδείκνυα εν τοις πράγμασι ότι είμαι εχθρός του κατεπείγοντος, το οποίο θεωρώ ότι είναι το πρέπον και το αρμόζον για την περίπτωση, αν ακολουθούσα το παράδειγμα των συναδέλφων που προλάλησαν. Και εκτός από τους συναδέλφους που προλάλησαν, οφείλω να σας πω ότι και οι ακούσαντες «ελάλησαν» με πολλά απ’ αυτά που ειπώθηκαν! Αγαπητοί συνάδελφοι, επειδή έγιναν και φιλοσοφικές αναφορές στον Αριστοτέλη, στον Γκράμσι και σε διάφορους άλλους, αφού σας διαβεβαιώσω για τη σοβαρή προσοχή που δίνω πάντοτε στους προσωκρατικούς, θα ξεκινήσω με δύο έννοιες, τη συναίνεση και τον εκβιασμό, οι οποίες συζητιώνται πάρα πολύ εδώ. Και βεβαίως δεν θα είμαι θεωρητικός. Θα αναφερθώ στο Μεσοπρόθεσμο. Όταν λέμε «συναίνεση» μας απαντούν ότι «την έχουμε τη συναίνεση», διότι σε πολλά μέτρα απ’ αυτά τα οποία προτείνουμε συμφωνούν. Κι αυτό το κάνουν οι συνάδελφοι παρά το ότι ανήκουν σε άλλα κόμματα κ.λπ. Κατ’ αρχήν, η συναίνεση δεν απευθύνεται σε συναδέλφους άλλων Κομμάτων. Απευθύνεται σε όλα τα μέλη του Κοινοβουλίου. Και δεν ζητούμε συναίνεση στην μεταξύ μας συνεννόηση γιατί αυτό είναι πάρα πολύ λίγο. Νομίζετε ότι η απαίτηση του κόσμου είναι να συνεννοηθούμε ως Κόμματα μεταξύ μας; Ο κόσμος αυτό το θεωρεί τόσο ελάχιστο και τόσο ανεπαρκές που έχει στρέψει τα μάτια του αλλού. Όταν λέμε «συναίνεση», εννοούμε κάτι διαφορετικό, να συνεννοηθούμε για το τι συζητάμε και τι προσπαθούμε να κάνουμε και για να δούμε εν συνεχεία αν συμφωνούμε ή δεν συμφωνούμε. Εμείς αυτό το οποίο λέμε με επιμονή εδώ και καιρό είναι ότι η Ελλάδα έπρεπε να κάνει μια αναγκαστική προσγείωση κάτω από δυσμενείς καιρικές συνθήκες και με σκοπό –όχι να συντριβεί- να έχει τις ελάχιστες δυνατές απώλειες κατά το δύσκολο αυτό εγχείρημα και βεβαίως για να απογειωθεί στη συνέχεια. Όμως, εδώ δεν συμφωνούμε. Εδώ γίνονται διάφορες περιγραφές. Άλλοι περιγράφουν μια ομαλή πτήση, υποβάλλουν ερωτήματα για την ποιότητα του σέρβις, υποβάλλουν διάφορες διαμαρτυρίες για το υψηλό κόμιστρο και βεβαίως ουδείς ενδιαφέρεται για το πώς –μετά την αναγκαστική προσγείωση και αφού θα έχουμε περιορίσει τις ζημιές και τα ανθρώπινα θύματα- θα μπορέσουμε να απογειωθούμε ξανά. Περιγράφετε στην πραγματικότητα μια άλλη κατάσταση, η οποία δεν υπάρχει. Άρα, δεν έχετε καμμία συναίνεση. Συναίνεση δεν είναι να συζητάμε. Βεβαίως, συζητάμε. Ούτε περιορίζεται η συναίνεση στο να μην σπάμε τα κεφάλια μας μεταξύ μας. Αυτό υπάρχει. Φθάνει; Δεν φθάνει. Σας ζητάμε να μιλάμε λογικά, να συμφωνούμε στο τι κάνουμε. Εσείς δεν συμφωνείτε στο τι κάνουμε. Εσείς νομίζετε ότι εδώ γίνεται κάτι άλλο. Όμως, έχω να σας πω ότι συμβαίνει και κάτι πολύ χειρότερο. Όχι απλώς περιγράφετε μια κατάσταση που δεν υπάρχει, αλλά ασκείτε και κερδοσκοπία επ’ αυτής. Προφητεύετε καταστροφή, προφητεύετε δηλαδή ότι θα γίνει η καταστροφή και έχετε συνδέσει και την πολιτική σας τύχη με την επιβεβαίωση της καταστροφής. Ελπίζετε δηλαδή προφητεύοντας καταστροφές να γίνει αυτοδικαιούμενη η προφητεία και να επιβεβαιωθείτε κομματικά. Τι νόημα έχει αυτό το πράγμα; Αν υποθέταμε ότι θα επιτρέπαμε να συμβεί αυτό το πράγμα, θα είχε κανένα νόημα; Μήπως πρέπει από τώρα να σας απονείμουμε όλα τα παράσημα για την καταστροφολογία και να απεμπολήσετε το δικαίωμα να την ασκείτε; Παρακαλώ θερμότατα σε τόσο κρίσιμες καταστάσεις να επικεντρωθούμε σε αυτό το οποίο συμβαίνει. Και αυτό που συμβαίνει δεν υπηρετείται με αυτό το πάρα πολύ κακόηχο που ακούω συνέχεια που δείχνει, δυστυχώς, ότι ορισμένοι από εμάς ή δεν έχουν προσέξει τι ακριβώς συζητάμε ή το κάνουν επίτηδες. Ακούω να λέγεται ότι μετά το Μνημόνιο 1 ήρθε το Μνημόνιο 2. Τι σχέση έχει η μεσοπρόθεσμη στρατηγική με μνημόνιο; Το Μνημόνιο ήταν μια δανειακή σύμβαση, με πολύ δυσάρεστους, επαχθείς και εν πολλοίς απαράδεκτους όρους, οι οποίοι έγιναν για έναν και μόνο σκοπό, για να μπορεί η χώρα να δανείζεται γιατί δεν μπορούσε να δανειστεί. Ακούω να λέγεται ότι απέτυχε το Μνημόνιο. Γιατί; Σταμάτησε η δανειοδότηση; Βεβαίως, αν κάποιος απέδιδε εις το Μνημόνιο και άλλες δικές του προσδοκίες, βεβαίως απέτυχε. Αλλά αυτό -ξέρετε- είναι πάρα πολύ εύκολο. Οι Γάλλοι το λένε «designer l’ adversaire». Περιγράφεις έναν αντίπαλο που δεν υπάρχει και λες «άμα δεν τον ήξερες, απέτυχες». Όμως, ο σκοπός δεν ήταν αυτός. Ο σκοπός ήταν, επειδή οι προηγούμενοι άφησαν το αεροπλάνο από καύσιμα, να βρούμε κάπου καύσιμα, για να μην πέσει και σκοτωθούμε όλοι. Αυτό ήταν το Μνημόνιο και μέχρι στιγμής δεν πέσαμε και δεν σκοτωθήκαμε. Η πραγματικότητα είναι αυτή όσο δυσάρεστη και αν είναι για τους καταστροφολόγους. Ωστόσο, το Μεσοπρόθεσμο ως σχέδιο στρατηγικής δεν έχει καμμία σχέση με δάνειο. Ξανάκουσα τα «περί της συμβάσεως, περί του δανείου». Το Μεσοπρόθεσμο είναι κάτι τελείως διαφορετικό. Είναι ένα σχέδιο που καθορίζει τους επόμενους προϋπολογισμούς -πράγματι- αλλά στηρίζεται σε τέσσερα διαφορετικά ποδάρια. Ένα από αυτά τα ποδάρια είναι το δάνειο, το οποίο πράγματι θα έλθει. Ένα δεύτερο είναι τα έσοδα, τα οποία κάποια στιγμή πρέπει να κάνουμε σαν κράτος -εδώ θα αναφερθώ ιδιαίτερα στις παρατηρήσεις της Αντιπολίτευσης- και τα οποία πρέπει να αθροιστούν σε ένα συγκεκριμένο ποσό μαζί με τα έσοδα που θα έχουμε από πωλήσεις, από αποκρατικοποιήσεις -όπως θέλετε πείτε τις- από ιδιωτικοποιήσεις και θα δούμε τι είναι αυτό. Όμως, βεβαίως, δεν τελειώνει εκεί η ιστορία. Δεν είναι ακριβώς αυτό το Μεσοπρόθεσμο Πρόγραμμα. Έχουμε και άλλα πράγματα στη μέση. Έχουμε ακόμη και το μη οριστικοποιημένο σχέδιο επενδυτικής στήριξης της Ελλάδας. Υπάρχουν πόροι, οι οποίοι ήδη είτε από το Ε.Σ.Π.Α. είτε με άλλους τρόπους, θα έλθουν εδώ για να γίνει αυτό που εσείς λέτε ότι δεν γινόταν μέχρι τώρα που ήταν η ανάπτυξη, γιατί η ανάπτυξη δεν είναι απλώς μια διακήρυξη, την οποία προσυπογράφουμε όλοι. Η απάντηση που δεν δινόταν ποτέ ήταν πού θα βρεθούν τα λεφτά για να γίνει η ανάπτυξη. Η ανάπτυξη γίνεται αφού βάλεις λεφτά, αφού γίνουν επενδύσεις –δημόσιες κατ’ αρχήν και επακολουθήσουν και οι ιδιωτικές, αφού ενθαρρυνθούν- και βρουν δουλειές οι άνθρωποι. Αφού δεν υπήρχαν λεφτά, πώς θα γινόταν αυτό; Σας λέμε ότι στο Μεσοπρόθεσμο Πρόγραμμα υπάρχει και η επενδυτική στήριξη, όπως επίσης και η υποχρέωση -και είναι το τέταρτο σκέλος, το οποίο πάλι το υποτιμάτε, το αποσιωπάτε και δεν ξέρω για ποιο λόγο- το οποίο αφορά στις υποχρεώσεις ξένων πιστωτικών ιδρυμάτων -θα ακολουθήσουν και ελληνικά- να αποδεχθούν μια διαφορετική μεταχείριση των ομολόγων του ελληνικού δημοσίου. Τι σχέση έχει αυτό με μνημόνιο; Πώς το αποκαλείτε μνημόνιο; Και να σας πω και κάτι άλλο; Έχετε χάσει και το μέτρημα. Κάθε φορά που γινόταν αλλαγή στο πρώτο μνημόνιο το αριθμούσατε μετά μανίας. Αν θυμάμαι καλά, είχατε φτάσει να ονομάσετε μία από τις πολλές αναθεωρήσεις μνημόνιο 4. Τώρα, πώς το κάνατε 2 και το φέρατε πίσω; Και κατηγορείτε την Κυβέρνηση για επικοινωνιακούς λόγους και επικοινωνιακούς στόχους; Νομίζω όμως ότι τα θέματα είναι λίγο πιο σοβαρά απ’ αυτά. Για να τα δούμε όμως λίγο από πιο κοντά από αυτά. Προβλέπεται ότι θα αποτύχουμε και θα χρειαστούν καινούργιες θυσίες, το ακούω αυτό κατά κόρον. Εγώ έχω να σας πω το εξής: Είναι στο χέρι μας, πριν απ’ όλα στο χέρι του ελληνικού λαού αλλά και της Κυβέρνησης να μην έρθουν καινούργιες θυσίες. Αλλά να είμαστε ξηγημένοι και σας πούμε και πώς το βλέπουμε. Το πρώτο είναι ότι πρέπει κάποια στιγμή η άμεση φορολογία να αποδίδει. Διότι παρά τη θέση της Αξιωματικής Αντιπολίτευσης να μειωθούν οι φόροι συλλήβδην, δεν είμαστε υπέρ του να μειωθούν οι άμεσοι φόροι, έτσι για να είμαστε πολύ καθαροί μαζί σας. Η απόδοση της άμεσης φορολογίας στην Ελλάδα είναι η χαμηλότερη από όλες τις χώρες, στις οποίες καταγράφονται τέτοιοι δείκτες. Χωρίς τον υπολογισμό της φοροδιαφυγής είναι 9% επί του δηλούμενου εισοδήματος. Και αν υπολογιστεί και η φοροδιαφυγή είναι 2,3% του εισοδήματος, που πραγματοποιείται. Τι συντελεστές να κατεβάσουμε στην άμεση φορολογία, μπορείτε να μου εξηγήσετε; Ο λόγος που έχουμε τόσο υψηλή έμμεση φορολογία, την οποία πράγματι πρέπει να κατεβάσουμε και την οποία πράγματι ορισμένες διατάξεις εδώ δεν την κατεβάζουν, είναι ότι είναι τόσο χαμηλή η άμεση φορολογία. Μη λέτε λοιπόν συλλήβδην, «Όλη η φορολογία πρέπει να κατέβει», διότι δεν πρέπει να κατέβει. Το δεύτερο είναι ότι πρέπει κάποια στιγμή να αποδίδει η δημόσια περιουσία, η οποία είναι σε μεγάλο βαθμό εγκαταλελειμμένη και καταπατημένη. Γιατί όταν κάποιος πάει να το κινήσει αυτό ανακαλύπτουμε όλες τις δυσλειτουργίες; Και γιατί σας κάνει εντύπωση όταν ένας αντισυμβαλλόμενος σε μια μεγάλη σύμβαση που κάνει το ελληνικό δημόσιο δεν έχει το δικαίωμα να είναι καχύποπτος, ότι όλες αυτές οι δυσκολίες οι νομικές που υπάρχουν, η έλλειψη διάθεσης που υπάρχει, είναι σκόπιμες. Και πρέπει να έχει κάποια εγγύηση ότι εδώ δεν θα χρησιμοποιηθούν οι πολεοδομικές διατάξεις, οι οποίες πρέπει να αλλάξουν, εκ του πονηρού για να μη γίνει τίποτα. Διότι βεβαίως εγώ συμφωνώ ότι το Ελληνικό δεν πρέπει να γίνει σπίτια και μπάζα. Αλλά με ενοχλεί αφόρητα ότι έχουν περάσει πάνω από δέκα χρόνια που είναι στα χάλια που είναι σήμερα. Αυτό γιατί δεν ενοχλεί κανέναν; Δεν πρέπει να αντιμετωπιστεί αυτό; Πάμε και στο επόμενο. Υπάρχει παραγωγική βάση του δημοσίου; Ασφαλώς και υπάρχει. Το πρόβλημα είναι ότι δεν είναι ιδιωτική και δεν αποδίδει; Όχι, αυτό είναι λάθος. Αλλά πρέπει κάποια στιγμή η βάση αυτή η παραγωγική να αρχίσει να αποδίδει, όχι ζημίες, αλλά πρέπει να αποδίδει προϊόντα και υπηρεσίες. Και τέλος, το κοινωνικό κράτος πρέπει να παρέχει περισσότερες και πιο ποιοτικές υπηρεσίες. Εάν αυτά τα τέσσερα τα πετύχουμε, όχι αύριο, μεθαύριο και αρχίσουμε και τα βάζουμε σε μία βάση, τότε βεβαίως δεν χρειάζονται νέες θυσίες. Είναι απολύτως βέβαιο. Για να τελειώνει, λοιπόν, αυτή η συζήτηση, ως συζήτηση-πλαίσιο, με το μνημόνιο λύσαμε ζητήματα δανεισμού. Με το μεσοπρόθεσμο σχέδιο προσπαθούμε να λύσουμε -και θα λύσουμε, μην έχετε καμιά αμφιβολία, δεν θα επιβεβαιωθούν οι προσδοκίες σας- το πρόβλημα της εξυπηρέτησης του χρέους, που είναι άλλος στόχος. Και θα απομείνει σε εμάς -και κατά προτίμηση χωρίς τη βοήθεια τρίτων- να λύσουμε ένα σοβαρό πρόβλημα, που έχουμε εμείς και δεν το έχει κανένας άλλος, που είναι το ότι έχουμε πολύ μεγάλο χρέος. Αλλά για να μπορέσουμε να λύσουμε αυτό το ζήτημα που σημαίνει ότι η χώρα θα έχει απογειωθεί, πρέπει προηγουμένως το σκάφος να μην έχει συντριβεί. Και σας παρακαλώ πολύ όλες οι παρατηρήσεις που κάνετε, να λαμβάνετε υπόψη ότι αυτή είναι η βάση της συζήτησης. Διότι αλλιώς πράγματι, δεν υπάρχει καμιά συναίνεση εκ μέρους σας. Και αυτό θεωρώ ότι είναι ό,τι λιγότερο χρειαζόμαστε σήμερα. Τα υπόλοιπα επί των άρθρων.\n(αδιόρθωτο απομαγνητοφωνημένο κείμενο για άμεση δημοσιογραφική χρήση)\n«Είμαστε όλοι πολύ ήρεμοι, σε σύγκριση με την ένταση των στιγμών και των περιστάσεων και ιδίως εγώ. Ο κ. Χατζηδάκης είναι ένας μετριοπαθής συνάδελφος, πάρα πολύ συμπαθής και υπεύθυνος και ο λόγος του είναι γενικά, προσεκτικά διατυπωμένος και συναινετικός.\nΤον παρακολουθώ, λοιπόν, πάντα με πολύ μεγάλο ενδιαφέρον. Και ενώ παρακολουθούσα τον ειρμό της σκέψης του, έμεινα κατάπληκτος με την τελική του φράση: πως το ΠΑΣΟΚ που ψηφίζει μόνο του, πρέπει να προσέξει γιατί αν αποτύχει στην εφαρμογή αυτού που αρνείται να ψηφίσει επί της αρχής και στο σύνολο η Νέα Δημοκρατία, θα αποτύχει και θα καταστραφεί η χώρα.\nΑυτό το βρίσκω ιστορικά τραγικό. Δηλαδή λέει, ένας έγκυρος συνάδελφος, μετριοπαθής, της Νέας Δημοκρατίας: “σηκώστε το βάρος της ψήφισης και της εφαρμογής και προσέξτε, σηκώνετε το βάρος της Ελλάδας, αλλά εμείς παρακολουθούμε από απόσταση ασφαλείας. Και εν πάση περιπτώσει μπορεί να μην επιχαίρουμε αν καταστραφείτε εσείς και η Ελλάδα, αλλά είμαστε εδώ για να έρθουμε να διεκδικήσουμε τον επόμενο γύρο”.\nΑυτό είναι μια αντίληψη, η οποία είναι έξω από τη λογική των στιγμών και η οποία είναι αδικαίωτη ιστορικά. Και πραγματικά έχω μείνει κατάπληκτος από αυτή τη διατύπωση.\nΚαι θα ήθελα, θα ήμουν ευτυχής, αν ο κ. Χατζηδάκης ερμήνευε αυθεντικά τα λεγόμενά του και εκφράζονταν με μεγαλύτερη σαφήνεια, ώστε να στείλουμε ένα μήνυμα συνευθύνης και συστράτευσης».\n«Κατ’ αρχάς ο κ. Κεφαλογιάννης πρέπει να θυμάται ότι τα τελευταία 20 χρόνια δεν διδάσκω σε κανέναν, υπηρετώ τον ελληνικό λαό. Η δε ιδιότητά μου η ακαδημαϊκή δεν είναι μειονέκτημα -θέλω να ελπίζω- στην αίθουσα αυτή.\nΌπως έχετε την αξίωση κ. Κεφαλογιάννη ως Κοινοβουλευτικός Εκπρόσωπος της Νέας Δημοκρατίας και όλοι οι συνάδελφοι της Νέας Δημοκρατίας να ασκείτε τόσο αυστηρή κριτική στην Κυβέρνηση λησμονώντας τι είχε συμβεί στον τόπο αυτό πριν από τις εκλογές του Οκτωβρίου του 2009, έτσι έχετε την ελάχιστη υποχρέωση να ακούτε τις απαντήσεις.\nΕδώ καλούμαστε όλοι να εξυπηρετήσουμε έναν θεμελιώδη σκοπό, να στείλουμε μηνύματα σοβαρότητας, συναίνεσης, σταθερότητας, συστηματικότητας και προοπτικής. Και αυτά τα μηνύματα τα χρειαζόμαστε. Και εν προκειμένω να χρειάζομαι εγώ πιο πολύ από κάθε άλλον για να μπορέσω να αντιμετωπίσω τη συνεδρίαση του Eurogroup την Κυριακή 3 Ιουλίου.\nΕάν δεν παρεμβαλλόντουσαν όσοι παρενεβλήθησαν και ο διάλογος γινόταν ανάμεσα με εμένα και τον κ. Χατζηδάκη, το αποτέλεσμα θα ήταν αυτό που ακούσατε, η διευκρίνιση που έδωσε ο κ. Χατζηδάκης. Εμένα αυτό μου αρκεί, διότι εμένα με ενδιαφέρει η πολιτική ουσία. Και με ενδιαφέρει να παράγεται συναινετικό αποτέλεσμα, αυτό με ενδιαφέρει.\nΌλα τα άλλα για μένα έχουν πάρα πολύ μικρή σημασία. Προφανώς θα μιλήσω, θα κλείσω τη συζήτηση.\nΚύριε Κεφαλογιάννη, κύριε Πρόεδρε με την άδεια σας, δεν πρέπει να αφήσουμε τους βουλευτές για τα δικαιώματα των οποίων κύβευστε να εκφραστούν, να ολοκληρωθεί ο κατάλογος; Αφήστε τις υποδείξεις και ας ολοκληρωθεί ο κατάλογος».\nΠαρέμβαση Αντιπροέδρου της Κυβέρνησης και Υπουργού Οικονομικών κ. Ευ. Βενιζέλου στην ομιλία του Προέδρου της ΝΔ κ. Αντ. Σαμαρά\n«Κυρίες και κύριοι βουλευτές παρακολούθησα τον αρχηγό της Αξιωματικής Αντιπολίτευσης, τον κ. Σαμαρά, ο οποίος εμφανίστηκε με πολύ μεγάλη άνεση και αυτοπεποίθηση σήμερα επί του βήματος. Ξέρετε που οφείλεται αυτό; Στο γεγονός ότι χτες η πλειοψηφία του ΠΑΣΟΚ και μία βουλευτής της Νέας Δημοκρατίας ψηφίσαμε το μεσοπρόθεσμο πρόγραμμα και η χώρα σήμερα υπάρχει δημοσιονομικά, είναι αξιόπιστη πολύ περισσότερο από ό.τι ήταν προχτές και μπορούμε να συνεχίσουμε την πολύ σκληρή διαπραγμάτευση που κάνουμε για το μέλλον το δημοσιονομικό, το οικονομικό, το αναπτυξιακό και το κοινωνικό της χώρας.\nΘέλω να καλέσω τον κ. Σαμαρά και τους συναδέλφους της Νέας Δημοκρατίας να σκεφτούν και να μου πουν τι θα έλεγαν σήμερα, τι θα έλεγε σήμερα ο κ. Σαμαράς αν χτες είχε απορριφθεί το Μεσοπρόθεσμο Πρόγραμμα. Ποια θα ήταν η πρότασή του για το επόμενο βήμα; Τι θα έλεγε στο εσωτερικό της χώρας, στους Έλληνες πολίτες; Τι θα έλεγε στους φορείς της ελληνικής οικονομίας, τι θα έλεγε στις ελληνικές τράπεζες, στους καταθέτες, στους ανέργους και τι θα έλεγε στην Ευρώπη; Ποιον θα συναντούσε, ποιος θα τον δεχόταν, τι θα του έλεγε;\nΗ αυτοπεποίθηση λοιπόν του κ. Σαμαρά οφείλεται στο γεγονός ότι δεν πέφτει η Κυβέρνηση, δεν πέφτει η χώρα και δεν πάμε στις εκλογές. Το ηθικό δίδαγμα που εγώ εξάγω από την ομιλία του κ. Σαμαρά είναι αυτό που χαρακτηριστικά είπε σε σχέση με το ενδεχόμενο να διαπραγματευτεί η χώρα το νέο πρόγραμμα και το νέο πρόγραμμα να εμφανιστεί ενώπιον της Βουλής με τη διαδικαστική προϋπόθεση της ψήφισης με 180 ψήφους.\nΛέει ο κ. Σαμαράς το εξής καταπληκτικό επιχείρημα, το οποίο θέλω να το επαναλάβω γιατί πρέπει να το εμπεδώσουμε και στην αίθουσα αυτή αλλά να το εμπεδώσει και ο ελληνικός λαός. Λέει: “σας διευκολύνω διαδικαστικά να ψηφίσετε το μεσοπρόθεσμο και τον εφαρμοστικό νόμο, δεν προσέρχομαι στην από κοινού διαπραγμάτευση με τους θεσμικούς εταίρους και δανειστές μας, διαπραγματευτείτε, φέρτε ένα νέο πρόγραμμα και μια νέα δανειακή σύμβαση και δεν πρόκειται να τη ψηφίσω, ψηφίστε τη μόνοι σας στη Βουλή, διότι αρκεί η πλειοψηφία σας. Και μην τολμήσετε να παραβιάσετε το Σύνταγμα και να ζητήσετε αυξημένη πλειοψηφία. Μην τολμήσετε να επικαλεστείτε έναν πρόσθετο λόγο διάλυσης της Βουλής, γιατί”, λέει ο κ. Σαμαράς, “θέλω και να ψηφίσω το Μεσοπρόθεσμο και να ψηφίσω τον Εφαρμοστικό και να διαπραγματευτείτε μόνοι σας και να φέρετε το σωστό πρόγραμμα για τη σωτηρία της χώρας και να το ψηφίσετε μόνοι σας και να μείνετε να κυβερνάτε, μην τυχόν και προκαλέσετε διάλυση της Βουλής”.\nΓιατί ο κ. Σαμαράς φοβάται να αναλάβει την ευθύνη, δεν έχει πρόταση για την υπέρβαση της κρίσης και για τη διαχείριση των καταστάσεων και τι θέλει; Θέλει να συγκεντρώνει πολιτικό κεφάλαιο στις δημοσκοπήσεις. Γιατί εδώ εκστόμισε από το βήμα αυτό, την καταπληκτική φράση: “Αποδεχτήκαμε να μετάσχουμε σε κυβέρνηση εθνικής σωτηρίας, παρότι είμαστε μπροστά στις δημοσκοπήσεις”.\nΤην αντιληφθήκατε τη φράση αυτή; Αυτή είναι η φράση που διαλύει και ευτελίζει τα πάντα. Αυτή είναι η πλήρης ομολογία ότι κάποιοι εδώ μέσα κινούνται σε επίπεδο πολύ κατώτερο των περιστάσεων. Δηλαδή, παρότι είναι μπροστά στις δημοσκοπήσεις και παρότι η βασική επιδίωξη είναι να είναι μπροστά στις δημοσκοπήσεις χωρίς να δοκιμαστεί στην πράξη στη διαχείριση της κρίσης και χωρίς να δοκιμαστεί εκλογικά στην πραγματική κάλπη, θέλει να κεφαλαιοποιεί δημοσκοπικά την ταλαιπωρία της χώρας και την ευθύνη του ΠΑΣΟΚ.\nΕίναι φυσιολογικό να υπάρχει μια περίσκεψη τώρα που συνειδητοποιούν και οι συνάδελφοι της Νέας Δημοκρατίας τι έχει ειπωθεί πριν από λίγα λεπτά από τον αρχηγό της Νέας Δημοκρατίας. Έχει ειπωθεί η φράση η οποία υπονομεύει το κύρος του πολιτικού συστήματος, απέναντι σε έναν κόσμο που αγωνιά. Δεν έχει παρατηρήσει ο κ. Σαμαράς ότι στις δημοσκοπήσεις που επικαλείται ως ύψιστο κριτήριο της πολιτικής του, το αίτημα είναι ενότητα συναίνεση, συστράτευση;\nΆρα τι θέλει ο κ. Σαμαράς; Πιστεύει ότι η Κυβέρνηση δεν αντιλαμβάνεται τα αυτονόητα, τα πρόδηλα πάνω στα οποία οικοδομεί το πολιτικό του λόγο; Υπάρχει κάποιο δίλημμα στην αίθουσα αυτή μεταξύ των οπαδών της αυξημένης φορολογίας και των οπαδών της μειωμένης φορολογίας; Δηλαδή αυτό είναι το κριτήριο που μας κατατάσσει;\nΠιστεύει κανείς σας σοβαρά ότι εδώ υπάρχει ένα ΠΑΣΟΚ, το οποίο είναι υπέρ των μεγάλων φορολογικών επιβαρύνσεων και μια Νέα Δημοκρατία που είναι υπέρ των μεγάλων φορολογικών ελαφρύνσεων;\nΜα, με συγχωρείτε, εδώ πρόκειται για πλήρη ανατροπή και εκβίαση της κοινής λογικής. Εδώ υπάρχουν ταμειακές ανάγκες, εδώ υπάρχει αδυναμία να λειτουργήσει ο φορολογικός, ο φοροεισπρακτικός μηχανισμός του κράτους. Εδώ έχουμε σε σχέση με το ΑΕΠ και μάλιστα σε σχέση με το πραγματικό ΑΕΠ της χώρας, αν συνεκτιμήσει κανείς και την παραοικονομία μια εντυπωσιακή υποφορολόγηση γενικά του εισοδήματος, των συναλλαγών όλων των πηγών από τις οποίες μπορεί να προέλθουν δημόσια έσοδα.\nΌταν, λοιπόν, έχουμε ανάγκη να συμφωνήσουμε και να εφαρμόσουμε ένα σωστικό πρόγραμμα, το οποίο λειτουργεί ταμειακά, υπάρχει ένα πρόβλημα το οποίο δεν το καταλαβαίνει ο κ. Σαμαράς: ότι μέτρα τα οποία είναι αναπτυξιακά ή μέτρα τα οποία είναι φορολογικά αλλά βραδύτερης απόδοσης και θέλουν μια περίοδο ωρίμανσης, δεν μας λύνουν το άμεσο πρόβλημα της ταμειακής επιβίωσης της χώρας και της κάλυψης των δανειακών αναγκών μέσα στις οροφές που μας προσδιορίζουν, καλώς ή κακώς, οι θεσμικοί εταίροι και δανειστές μας, στους οποίους προσφύγαμε γιατί η χώρα βρέθηκε σε ανάγκη, σε ανάγκη ταμειακή. Αυτή είναι η αλήθεια.\nΘα μπορούσαμε να εφαρμόσουμε το πρόγραμμα προσαρμογής, δηλαδή θα μπορούσαμε να κατακτήσουμε το στόχο των πρωτογενών πλεονασμάτων, της μείωσης του ελλείμματος στα όρια του συμφώνου σταθερότητας σε περισσότερα χρόνια και θα λέγαμε όχι;\nΔεν ξέρουμε ότι θα ήταν πιο “φιλική” για τον πολίτη, για την ανάπτυξη, για τη χώρα μια πιο βραδεία και σταδιακή προσαρμογή; Δεν μας πιστεύει κανείς, κανείς δεν πιστεύει ότι μπορούμε να εφαρμόσουμε ένα τέτοιο πρόγραμμα εάν αυτό δεν είναι εντατικό, άμεσο, μετρήσιμο, υπό διεθνή έλεγχο.\nΥπάρχει κανείς που πιστεύει, ότι είμαστε οπαδοί της ύφεσης, ότι θέλουμε να εφαρμόζεται μία μονεταριστική πολιτική; Προφανώς και θέλουμε μέτρα ανάπτυξης, μέτρα ανάσχεσης της ύφεσης, μέτρα κοινωνικής συνοχής, αλλά όταν διαπραγματεύεσαι σκληρά και από υποδεέστερη δυστυχώς θέση, διότι είσαι ο δανειζόμενος, αυτός που ζητά την βοήθεια και την ενίσχυση κάτω από ασφυκτικές προθεσμίες που επιβάλει το ταμείο, το τι έχει το Ταμείο μέσα, τότε πρέπει να κινηθείς μέσα στα πολύ στενά περιθώρια ενός συσχετισμού δυνάμεων που δεν είναι μόνον πολιτικός, είναι δυστυχώς και οικονομικός, είναι δυστυχώς και ταμειακός, είναι δυστυχώς και χρηματοοικονομικός.\nΌλα αυτά που είπε ο κ. Σαμαράς, είναι ο κοινός λόγος και ο κοινός τόπος της Κοινοβουλευτικής μας Ομάδας και του Υπουργικού μας Συμβουλίου. Ας αναφερθώ στο δικό μου παράδειγμα. Αυτά που λέει για το ΕΣΠΑ, για την εμπροστοβαρή αξιοποίηση των πόρων του ΕΣΠΑ τα έχει πει το Bruegel Institute εδώ και μήνες, τα έχουμε συζητήσει στο Υπουργικό Συμβούλιο.\nΞέρετε τι επώαση θέλει προκειμένου το Ευρωπαϊκό Συμβούλιο να διατυπώσει συμπεράσματα, ή το Eurogroup να διατυπώσει συμπεράσματα, στα οποία γίνεται ρητή αναφορά στην ανάγκη ενός προγράμματος ανάπτυξης με την πλήρη εμπροσθοβαρή αξιοποίηση των κοινοτικών πόρων από όλα τα διαρθρωτικά ταμεία, από Ταμείο Συνοχής, από το Κοινωνικό Ταμείο, από την Ευρωπαϊκή Τράπεζα Επενδύσεων;\nΠώς γίνονται αυτά έτσι από τη μια μέρα στην άλλη; Μήνες να συζητούμε και τα παλεύουμε και τα προωθούμε. Και τώρα που αυτό έχει γίνει αποδεκτό, είναι η επίσημη θέση της Ευρωπαϊκής Ένωσης, τώρα έρχεται ο κ. Σαμαράς να πει, ότι αυτός το είπε.\nΜα είναι δυνατόν εδώ να γίνεται πεδίο αντιπαράθεσης γύρω από το μέλλον του τόπου το αυτονόητο ή μήπως δεν ξέρουμε ότι πρέπει να έχουμε το μυαλό μας στραμμένο στον ενδεή, στον φτωχό, αυτόν που είναι σε κατάσταση απόλυτης φτώχειας, στον ανήμπορο, στον άνεργο, στον ανάπηρο, στη μονογονεϊκή οικογένεια; Προφανώς, προφανέστατα.\nΆλλωστε η έννοια του κοινωνικού κράτους, η έννοια της κοινωνικής δικαιοσύνης έχει μια ιστορία και στην Ευρώπη και στον τόπο αυτό. Δεν έχει προκύψει τώρα από παρθενογένεση, ούτε είναι ας το πούμε έτσι η νέα πρωτότυπη ιδέα την οποία κομίζει στο δημόσιο βίο ο κ. Σαμαράς.\nΆρα, ας φύγουμε απ’ αυτή τη στείρα αντίληψη. Εγώ περιμένω απάντηση στις προσκλήσεις που θέτει η ανάγκη του τόπου, που θέτει η ανάγκη του Έθνους μας. Φεύγω απ’ αυτά, από την αντιπαράθεση, από τον κομματικό πατριωτισμό και πολύ περισσότερο φεύγω από την κυνική εκλογική λογική την οποία άκουσα προηγουμένως να αναπτύσσεται και πάω στην ουσία.\nΘα διαπραγματευτούμε από κοινού; Θα πάει η Κυβέρνηση τώρα στη νέα φάση της διαπραγμάτευσης με όλη την εθνική ισχύ; Θα συμφωνήσουμε με ευρυτάτη πλειοψηφία και συναίνεση στον διορισμό των μελών του Διοικητικού Συμβουλίου του Ταμείου αξιοποίησης της ιδιωτικής περιουσίας του δημοσίου;\nΘα έρθετε να φτιάξουμε από κοινού άμεσα ταχύρυθμα το Εθνικό Φορολογικό Σύστημα αίροντας αδικίες και υιοθετώντας έξυπνα μέτρα καταπολέμησης της φοροδιαφυγής και υποστήριξης της ανάπτυξης; Θα έρθετε προκειμένου να δείξουμε ότι ο τόπος αυτός έχει συνείδηση της σοβαρότητας των καταστάσεων, όπως η Πορτογαλία και η Ιρλανδία; Αυτά είναι τα μεγάλα ερωτήματα. Και σ’ αυτά περιμένω μέχρι το τέλος της συζήτησης μία απάντηση.\nΗ σημασία της χθεσινής ψήφου είναι καταλυτική. Έχετε διαβάσει διεθνή Μέσα Ενημέρωσης, έχετε ακούσει τους τηλεοπτικούς σταθμούς, έχετε δει τις δηλώσεις των εταίρων μας. Πράγματι μπορώ να πάω την Κυριακή στο Eurogroup στις Βρυξέλλες με τη θέση της χώρας ενισχυμένη, γιατί έχουμε ψήφο εμπιστοσύνης, έχουμε θετική ψήφο στο μεσοπρόθεσμο, θα έχουμε –ευελπιστώ- θετική ψήφο στον Εφαρμοστικό Νόμο με ευρύτατη πλειοψηφία σε μεγάλο αριθμό άρθρων και υποδέχομαι αυτή την έστω μερική σύμπραξη και συναίνεση της αξιωματικής αντιπολίτευσης.\nΘα έχουμε εκπληρώσει τη δέσμευσή μας να τα έχουμε όλα αυτά ολοκληρώσει μέχρι 30 Ιουνίου και πάλι υποδέχομαι και ευχαριστώ για τη στάση που διαμόρφωσε η Αξιωματική Αντιπολίτευση και ο Λαϊκός Ορθόδοξος Συναγερμός και δεν ευχαριστώ εκ μέρους της Κυβέρνησης.\nΚαι επιπλέον έχει ήδη διατυπωθεί η διάθεση συναίνεσης για τον διορισμό της Διοίκησης του Ταμείου Αξιοποίησης της Ιδιωτικής Περιουσίας του Δημοσίου.\nΕγώ θεωρώ ότι αυτό είναι ένα πολύτιμο απόθεμα. Πράγματι, η Βουλή εφοδιάζει την Κυβέρνηση, εφοδιάζει τον Πρωθυπουργό πρωτίστως, τον Υπουργό Οικονομικών στη συνέχεια με πολύ ισχυρά διαπραγματευτικά επιχειρήματα.\nΤα πράγματα δεν είναι καθόλου εύκολα, διότι προκειμένου να ολοκληρώσουμε αυτό τον κύκλο των συζητήσεων πρέπει να έχουμε σαφή μηνύματα από τον ιδιωτικό τομέα, δηλαδή από τις διεθνείς τράπεζες για τον τρόπο και το μέγεθος της δικής τους εθελοντικής συμμετοχής στην αντιμετώπιση των προβλημάτων της μακροπρόθεσμης βιωσιμότητας του ελληνικού δημοσίου χρέους χωρίς αυτό να συνιστά πιστωτικό γεγονός.\nΚαι επιπλέον πρέπει να ξεπεράσουμε εμπόδια τα οποία υψώνουν χώρες–μέλη και μάλιστα όχι μεγάλες, αλλά η κάθε χώρα έχει το δικό της κύρος και τη δική της ισχύ, μέσα σε μία τέτοια διαπραγμάτευση και αναφέρομαι στο παράδειγμα της φινλανδικής αξίωσης για παροχή εγγυήσεων ειδικά προς την Φινλανδία ή και προς όλες τις χώρες εγγυήσεων πέραν των όσων είναι συμβατές με την αξιοπιστία και την διαχειρισιμότητα ας το πω έτσι του νέου προγράμματος.\nΆρα, έχουμε μπροστά μας δυσκολίες και οι δυσκολίες αυτές θέλουν χειρισμούς, αξιοπιστία, συναίνεση, επινοητικότητα. Ας εξηγήσουμε και πάλι μετά απ’ αυτά που μας είπε ο αρχηγός της Αξιωματικής Αντιπολίτευσης τι έχουμε να κάνουμε τώρα;\nΤώρα μόλις ψηφίσουμε τον Εφαρμοστικό Νόμο, πρέπει αμέσως να συγκροτήσουμε το Ταμείο. Και πρέπει φυσικά να διεκδικήσουμε και να λάβουμε την πέμπτη δόση για να αναπνεύσουμε ταμειακά και να ολοκληρώσουμε αυτό που σας είπα για τη συμμετοχή του ιδιωτικού τομέα.\nΤαυτόχρονα, πρέπει μέχρι 30 Ιουνίου, δηλαδή μέχρι σήμερα, σύμφωνα με ανειλημμένες από το παρελθόν δεσμεύσεις, η χώρα να εμφανίσει στα ταμεία της προϊόν 400 εκατομμυρίων από ιδιωτικοποιήσεις και αυτό είναι το προϊόν της πώλησης των μετοχών του ΟΤΕ που διατηρεί το ελληνικό Δημόσιο διακρατουμένου τόσου ποσοστού όσο είναι αναγκαίο σε συνδυασμό με το ποσοστό ασφαλιστικών ταμείων προκειμένου να διατηρείται σε ισχύ η συμφωνία των μετόχων, δηλαδή να διατηρούνται σε ισχύ τα ειδικά μετοχικά δικαιώματα ελέγχου που έχει το δημόσιο στον ΟΤΕ.\nΚαι πρέπει τα 400 εκατομμύρια, που είναι δυστυχώς λίγο λιγότερα -είναι 390 με βάση τον υπολογισμό της αρχικής σύμβασης, που είχε συνάψει η Νέα Δημοκρατία- να τα εμφανίσουμε στις 30 Ιουνίου. Έχουμε τη διαβεβαίωση, έχουμε ανταλλαγή εγγράφων ότι στο Ταμείο θα εισέλθουν 11 Ιουλίου -έχουμε μια μικρή απόκλιση.\nΚαι ξέρετε γιατί πρέπει να γίνει αυτό, κυρίες και κύριοι συνάδελφοι της Νέας Δημοκρατίας; Διότι όπως είπαμε χθες -προχθές στο διάλογό μου με τον κ. Τσίπρα- εάν δεν πραγματοποιηθεί αυτή η ενέργεια, που είναι ενέργεια εντασσόμενη στη διαδικασία των αποκρατικοποιήσεων, και δεν θεωρηθεί ως αποκρατικοποίηση η διαδικασία αυτή, διατηρείται σε ισχύ η επιφύλαξη της Γενικής Διεύθυνσης Εσωτερικής Αγοράς της Ευρωπαϊκής Ένωσης, η επιφύλαξη του Επιτρόπου του κ. Μπαρνιέ, ότι είναι παράνομη η σύμβαση που συνήψε η Νέα Δημοκρατία στον ΟΤΕ, διότι η Deutsche Telekom ως νέος κυρίαρχος μέτοχος δεν προέβη σε καθολική δημόσια προσφορά για το σύνολο των μετόχων.\nΑυτό μπορεί να θεραπευτεί -για το σύνολο των μετόχων και των μετοχών- μόνον εάν τώρα εφαρμοστεί μια διαδικασία αποκρατικοποίησης, γιατί αυτή εξαιρεί από την υποχρέωση υποβολής δημόσιας προσφοράς. Και θέλω να πω ότι αυτή η νομική εκκρεμότητα, η συμβατική εκκρεμότητα, ήταν και μία οικονομική εκκρεμότητα σε σχέση με το ελληνικό Δημόσιο που συναλλάσσεται, έχει συνέχεια, έχει ευθύνη.\nΑφού, λοιπόν, κάνουμε όλα αυτά πρέπει μέσα στις επόμενες εβδομάδες με τη στήριξη της Βουλής, με τη στήριξη των κομμάτων,\nΠρώτον, να προχωρήσουμε στο Εθνικό Φορολογικό Σύστημα, που είναι και κυβερνητική δέσμευση και προσωπική μου δέσμευση.\nΔεύτερον, να προχωρήσουμε βεβαίως στις διαρθρωτικές αλλαγές -χαίρομαι γιατί ο κ. Σαμαράς τις ανύψωσε σε επίπεδο εμβλήματος- να εφαρμόσουμε τις υποχρεώσεις μας από το περιβόητο μνημόνιο, το χρονοδιάγραμμα είναι ασφυκτικό, να προωθήσουμε τα αναπτυξιακά μέτρα, δηλαδή το αναπτυξιακό πρωτόκολλο, το αναπτυξιακό μνημόνιο που επεξεργαζόμαστε ο Πρωθυπουργός με τον κ. Μπαρόζο και τον Ρομπάι, εγώ με τον κ. Γιούνκερ και τον Ρεν, όλοι οι αρμόδιοι Υπουργοί με τους ομολόγους, τους Επιτρόπους, εμείς όλοι με την Ευρωπαϊκή Τράπεζα Επενδύσεων.\nΚαι βεβαίως, τρίτον, να προχωρήσουμε και τα μέτρα κοινωνικής ευαισθησίας τα οποία είναι απολύτως αναγκαία για να υπάρχει ένα δείκτη προστασίας και κανείς να μην νιώθει μοναχικό και εγκαταλελειμμένο θύμα της κρίσης.\nΘέλω να σας πω ότι στον ψηφιζόμενο σήμερα Εφαρμοστικό Νόμο διαμορφώνουμε ένα πρώτο πολύ ισχυρό προγεφύρωμα στον αγώνα κατά της φοροδιαφυγής. Ένα προγεφύρωμα που θα μας φανεί πολύ χρήσιμο στην προσπάθεια για να κάνουμε το Εθνικό Φορολογικό Σύστημα.\n- Πρώτον, αίρεται όπως ξέρετε το τραπεζικό απόρρητο απολύτως και για το Υπουργείο Οικονομικών.\n- Δεύτερον, θεμελιώνεται η πλήρη συνεργασία του Υπουργείου Οικονομικών με την Οικονομική Αστυνομία.\n- Τρίτον, αυξάνονται σημαντικά, λογικά, δίκαια τα τεκμήρια διαβίωσης.\n- Τέταρτον, εισάγεται το ειδικό τέλος άσκησης ελευθέρου επαγγέλματος και επιτηδεύματος με εξαίρεση τους νέους που τελούν υπό καθεστώς εξαρτημένης εργασίας και εικονικά εμφανίζονται τα πρώτα χρόνια της δραστηριότητας τους ως ελεύθεροι επαγγελματίες.\n- Και πέμπτον, επιταχύνεται η συζήτησή μας με την ελβετική Κυβέρνηση προκειμένου να εφαρμοστεί και στην Ελλάδα μια λύση αντίστοιχη μ’ αυτή που ετοιμάζει το Ηνωμένο Βασίλειο και η Ομοσπονδιακή Δημοκρατία της Γερμανίας.\nΚαι ήδη σας είπα ότι εάν η φορολογική δήλωση δεν είναι και ηλεκτρονικό καθολικό πόθεν έσχες με αναστολή εκεί που θέλουμε να βοηθήσουμε την ανάπτυξη όπως είναι η αγορά της οικοδομής, εάν δεν καθιερωθεί το ηλεκτρονικό χρήμα ώστε να μην κυκλοφορεί ανεξέλεγκτο ρευστό σε πληρωμές οι οποίες είναι και φορολογικά διαφεύγουσες, εάν δεν εφαρμοστούν νέοι μηχανισμοί δίπλα στον παραδοσιακό μηχανισμό της φορολογικής διοίκησης, δε θα πετύχουμε να εφαρμόσουμε έναν φιλόδοξο νόμο, ένα νέο κώδικα για το εθνικό φορολογικό σύστημα.\nΘέλω, τελειώνοντας κ. Πρόεδρε, να θυμίσω ότι χτες ανακοίνωση μια σειρά από αλλαγές στον εφαρμοστικό νόμο προς την κατεύθυνση της κοινωνικής δικαιοσύνης:\n- τις νέες ρυθμίσεις για όσους έχουν παιδιά και ιδίως για τους τρίτεκνους και πολύτεκνους,\n- την αύξηση του αφορολογήτου σε επίπεδα τα οποία δικαιολογούνται ενόψει των δυσμενών δημοσιονομικών περιστάσεων,\n- τη ρύθμιση για τους αναπήρους -οι ανάπηροι με άνω του 80% αναπηρία δεν εμπίπτουν στην εισφορά αλληλεγγύης, για όλους τους υπόλοιπους δεν υπολογίζεται στην εισφορά αλληλεγγύης το αναπηρικό επίδομα.\nΣας είπα πώς ακριβώς θα λειτουργήσει η εισφορά υπέρ ανέργων και των δημοσίων υπαλλήλων και πώς θα ιδρυθεί το Ταμείο Ανεργίας των Ελεύθερων Επαγγελματιών που τώρα δεν έχουν ασφάλιση ανεργίας, αλλά η επιχείρηση κλείνει και αυτοί μένουν στον αέρα.\nΕπίσης αναφέρθηκα στη νέα ρύθμιση για το ΝΑΤ που δεν είναι αναδρομική, που είναι μεσοσταθμική, που δεν επιβαρύνει τις χαμηλές συντάξεις και στο αγροτικό πετρέλαιο που θ’ αντιμετωπισθεί όπως ακριβώς και το πετρέλαιο θέρμανσης στη ρύθμιση μέχρι το 2013.\nΚαι στο κλείσιμο της συζήτησης, θα έχω την ευκαιρία ν’ απαντήσω και σε επιμέρους παρατηρήσεις συναδέλφων για άλλα κεφάλαια του νομοσχεδίου.\nΚυρίες και κύριοι συνάδελφοι, κλείνω με μια φράση: Η κοινωνία είναι σε μια κατάσταση νευρικότητας, έχει εξαντληθεί η υπομονή, υπάρχει όπως είπα κι εχθές διάχυτη ένταση, υπάρχει βία συμβολική, λεκτική, πραγματική βία. Η προστασία της έννομης τάξης είναι αυτονόητη υποχρέωσή μας και αυτό πρέπει να γίνεται με σεβασμό στο κράτος δικαίου, με σεβασμό στα ανθρώπινα δικαιώματα, με βάση την αρχή της αναλογικότητας.\nΔε θέλω να κάνω αναδρομές στο παρελθόν, η μνήμη είναι βραχεία στη χώρα μας αλλά όχι τόσο βραχεία. Σημασία έχει να λειτουργεί η χώρα. Σημασία έχει να λειτουργεί το κράτος, να λειτουργεί η οικονομία, να λειτουργεί η κοινωνία.\nΠρέπει όλοι να βοηθήσουμε ν’ αποφευχθεί η λειτουργική κατάρρευση της χώρας. Αυτό δε μπορεί να γίνει, δε θα γίνει. Είναι ευθύνη όλων μας και θέλω από δω, εκ μέρους της κυβέρνησης και του Πρωθυπουργού να διαβεβαιώσω όχι μόνο τα μέλη της Βουλής των Ελλήνων αλλά κάθε Ελληνίδα και κάθε Έλληνα ότι η Κυβέρνηση, ανεξαρτήτως πολιτικού κόστους, έχοντας πλήρη συνείδηση της ιστορικής της ευθύνης, θα διασφαλίσει τη λειτουργία της έννομης τάξης, τη λειτουργία του κράτους, τη λειτουργία της κοινωνίας, τη λειτουργία της οικονομίας.\nΘα διασφαλίσει τα δικαιώματα των Ελλήνων και Ελληνίδων πολιτών, θα προστατεύσει τη χώρα και ελπίζουμε σ’ αυτή την προσπάθεια, που είναι τιτάνια, να μην είμαστε μόνοι. Και ξέρετε κάτι; Δεν είμαστε μόνοι. Γιατί είμαι βέβαιος ότι και στους συναδέλφους της αντιπολίτευσης και εν προκειμένω στους συναδέλφους της Αξιωματικής Αντιπολίτευσης, πάντα στο τέλος επικρατεί η αίσθηση του καθήκοντος και η δύναμη της αλήθειας, δηλαδή η δύναμη της πραγματικότητας, η δύναμη της κοινής λογικής είναι ακαταμάχητη, υπερισχύει σε σχέση με οποιαδήποτε κομματική ή συγκυριακή σκοπιμότητα.\nΕίμαι βέβαιος και αισιόδοξος ότι θα συναντηθούμε στο δρόμο της εθνικής συσστράτευσης και της εθνικής ευθύνης».\nΠαρέμβαση Αντιπροέδρου της Κυβέρνησης και Υπουργού Οικονομικών κ. Ευ. Βενιζέλου στην ομιλία του Προέδρου του ΛΑΟΣ κ. Γ. Καρατζαφέρη\n«Θα απαντήσω μόνο στην τελευταία αποστροφή του κ. Καρατζαφέρη, σε σχέση με το τραπεζικό απόρρητο. Η ρύθμιση για το τραπεζικό απόρρητο έχει τεθεί στο νομοσχέδιο, σε συνεννόηση με το Διοικητή της Τράπεζας της Ελλάδας και αφού διερευνήθηκε το ζήτημα με τις ελληνικές εμπορικές τράπεζες.\nΔεν είναι δυνατόν, την ώρα που εμείς διεκδικούμε από την Ελβετία, την απόλυτη άρση του τραπεζικού απορρήτου, εμείς εδώ να έχουμε τραπεζικό απόρρητο, ή να νομίζουν κάποιοι ότι έχουμε τραπεζικό απόρρητο.\nΔεν κινδυνεύουν οι καταθέσεις από το τραπεζικό απόρρητο. Κινδυνεύουν γιατί ορισμένοι που θεωρούν ότι είναι διαμορφωτές κοινής γνώμης, είναι λιγότερο ψύχραιμοι και λιγότερο υπεύθυνοι από τον απλό Έλληνα αποταμιευτή και καταθέτη, ο οποίος ευτυχώς αντιστέκεται.\nΓιατί φυσικά δεν είναι οι μικροί και μεσαίοι, αυτοί οι οποίοι έφυγαν και βεβαίως δεν πρέπει να συγχέουμε τη ροή καταθέσεων σε άλλες χώρες, με τις ανάγκες των νοικοκυριών και των επιχειρήσεων που προκαλεί η οικονομική κρίση.\nΕπαναλαμβάνω, το ελληνικό τραπεζικό σύστημα είναι απολύτως εγγυημένο και απολύτως διασφαλισμένο και από την Τράπεζα της Ελλάδας και από την Ευρωπαϊκή Κεντρική Τράπεζα.\nΟι καταθέσεις των Ελλήνων πολιτών είναι και νομικά -όχι μόνο χρηματοοικονομικά- αλλά και νομικά, απολύτως διασφαλισμένες. Και νομίζω ότι αυτό το μήνυμα πρέπει να είναι σαφές και απερίφραστο.\nΠιστεύω δε, ότι οι νέες ρυθμίσεις που συγκροτούν το προγεφύρωμα, όπως είπα, στην προσπάθειά μας κατά της φοροδιαφυγής και στην προσπάθειά μας για το εθνικό φορολογικό σύστημα, θα μας επιτρέψουν να έχουμε μια επιτάχυνση στα θέματα αυτά, η οποία είναι απολύτως αναγκαία».\nΚαταληκτική ομιλία Αντιπροέδρου της Κυβέρνησης και Υπουργού Οικονομικών κ. Ευ. Βενιζέλου πριν την ψηφοφορία\n«Θα εκφωνήσω τις νομοτεχνικού χαρακτήρα αλλαγές και θα κάνω μια πολύ σύντομη καταληκτική δήλωση μετά από την πολύ έντονη αλλά και ενδιαφέρουσα και κατά βάθος αισιόδοξη συζήτηση που έγινε εδώ:\n- Στην παράγραφο 2Α του άρθρου 11, μετά τις λέξεις “Πυρήνες εθνικών δρυμών” τίθεται κόμμα και προστίθενται οι λέξεις “σε εθνικά πάρκα, σε υγρότοπους διεθνούς σημασίας” και συνεχίζει το κείμενο όπως έχει. Ήταν μια παρατήρηση που είχε κάνει ο κ. Καρτάλης ως Πρόεδρος της αρμόδιας Επιτροπής για το Περιβάλλον.\n- Τώρα στο άρθρο 29, στην παράγραφο 2, στο πρώτο εδάφιο μετά την κλίμακα που περιλαμβάνεται στο άρθρο αυτό, και πιο συγκεκριμένα μετά τις λέξεις “και άτομα με ειδικές ανάγκες” προστίθεται η φράση “ή συνταξιούχους ανεξαρτήτως ηλικίας με παιδιά με ειδικές ανάγκες”.\n- Επίσης στο άρθρο 38, η παράγραφος 5 που κατατέθηκε χθες, επειδή προέκυψαν ορισμένα αριθμητικά προβλήματα, αριθμητικά σφάλματα δηλαδή στη διατύπωση, επανακατατίθεται. Παρακαλώ να επανακατατεθεί στα πρακτικά. Δεν αλλάξει τίποτε επί της ουσίας. Αριθμούνται ορθά οι σχετικές διατάξεις.\n- Στην περίπτωση Γ της παραγράφου 11 του άρθρου 44 προστίθενται οι λέξεις “ή πρόκειται για θύματα τρομοκρατικών ενεργειών ή βίαιων συμβάντων καθώς και οι ορφανικές οικογένειες αυτών”.\nΓια να εξηγήσω πιο συγκεκριμένα, με τις διατάξεις αυτές οι συνταξιούχοι ανεξαρτήτως ηλικίας που έχουν παιδιά με ειδικές ανάγκες τυχαίνουν μιας δίκαιης, ευνοϊκής μεταχείρισης σε σχέση με την έκτακτη εισφορά αλληλεγγύης.\nΈπρεπε οπωσδήποτε δίπλα στους εθνικούς δρυμούς να μνημονεύσουμε τα εθνικά πάρκα και τους υγροβιότοπους.\nKαι τέλος, από την παρακράτηση της σύνταξης άνω των 1.700 ευρώ, εξαιρούνται και τα θύματα τρομοκρατικών ενεργειών ή βίαιων συμβάντων και οι ορφανικές τους οικογένειες.\nΕπίσης έχουν υποβληθεί διάφορες τροπολογίες συναδέλφων, εκ των οποίων αποδέχομαι τη με γενικό αριθμό 438 και ειδικό 71 που κατάθεσε η συνάδελφος κα Χαρά Κεφαλίδου και τη με γενικό αριθμό 440 και ειδικό 73 που κατέθεσαν οι συνάδελφοι κύριοι Βλατής, Δαμανάκης και Τσελέπης.\nΤώρα, κ. Πρόεδρε, θα μου επιτρέψετε να κλείσω με μία φράση. Ήδη έχει αρχίσει η επόμενη φάση. Κατά τη διάρκεια και της χθεσινής και της σημερινής συζήτησης διεξάγεται μια πάρα πολύ σοβαρή, μια πάρα πολύ κρίσιμη διαπραγμάτευση.\nΕίχα την ευκαιρία αυτές τις ημέρες και εντέλει σήμερα, απαντώντας στον αρχηγό της Αξιωματικής Αντιπολίτευσης, να παρουσιάσω εκ μέρους της Κυβέρνησης το ολοκληρωμένο σχέδιο με το χρονοδιάγραμμα που πρόκειται να ακολουθήσουμε, καλώντας την Αντιπολίτευση να βοηθήσει, να συμπράξει, να στηρίξει, να ελέγξει αλλά εντέλει να ενισχύσει τη διαπραγματευτική δύναμη της χώρας.\nΕπίσης, παρουσίασα τις αλλαγές που ούτως ή άλλως έχουμε δρομολογήσει και που τείνουν στην ενίσχυση της πραγματικής οικονομίας και στην αποκατάσταση της ηθικής ισορροπίας των μέτρων, γιατί ο κόσμος είναι έτοιμος να δεχθεί θυσίες αρκεί να πεισθεί ότι υπάρχει ένα σχέδιο, ότι υπάρχει χρονοδιάγραμμα, ότι υπάρχει ελπίδα και ότι υπάρχει εσωτερική δικαιοσύνη στις θυσίες και τους περιορισμούς.\nΤα μηνύματα που παίρνουμε από μόνο το γεγονός ότι η Βουλή των Ελλήνων τήρησε το συμφωνημένο χρονοδιάγραμμα της 30ής Ιουνίου και ψηφίζει το Μεσοπρόθεσμο και τον Εφαρμοστικό Νόμο, είναι πάρα πολύ ενθαρρυντικά. Ενισχύουν τη θέση της χώρας, διευκολύνουν τις κινήσεις μας και τους χειρισμούς μας επί της ουσίας οι αποφάσεις αυτές της Βουλής των Ελλήνων.\nΒεβαίως, έχουμε μπροστά μας τεράστιες δυσκολίες γιατί το πρόβλημα δεν είναι το τι κάνουμε εμείς ως πολιτικό σύστημα, ως χώρα, ως κοινωνία. Μακάρι να ήταν αυτό μόνο. Το θέμα δεν είναι πώς διαπραγματευόμαστε εμείς με τους εταίρους μας στην Ευρωπαϊκή Ένωση και στη Ζώνη του Ευρώ ή με τους θεσμικούς εταίρους και δανειστές μας όπως είναι η Ευρωπαϊκή Επιτροπή, η Ευρωπαϊκή Κεντρική Τράπεζα και το Διεθνές Νομισματικό Ταμείο.\nΤο ζήτημα είναι ότι είμαστε ακόμη μέσα στην περιδίνηση των παγκόσμιων αγορών, του διεθνούς τραπεζικού συστήματος και είμαστε βεβαίως σε πάρα πολύ μεγάλο βαθμό θύματα αυτής της κατάστασης γιατί στην ελληνική περίπτωση δοκιμάζεται η αντοχή θεσμών και καταστάσεων.\nΆρα, χρειάζεται να έχουμε συνείδηση των προβλημάτων, των κινδύνων και βεβαίως των υποχρεώσεών μας που απορρέουν από την κατάσταση αυτή. Έτσι βοηθάμε τον πολίτη. Έτσι μπορούμε να δώσουμε απάντηση στην αγωνία του συνταξιούχου, του άνεργου, του ανθρώπου με χαμηλά εισοδήματα, του νέου ανθρώπου που ψάχνει να δει αν έχει ελπίδα στον τόπο του.\nΕδώ δεν υπάρχουν ούτε εισαγγελείς ούτε κατηγορούμενοι. Νομίζω ότι πλανώνται πλάνην οικτράν όσοι νομίζουν ότι μπορούν με ευκολία να σπεύσουν και να καταλάβουν την έδρα του εισαγγελέα και να τοποθετήσουν αυτούς που έχουν την ευθύνη και σηκώνουν το βάρος της συγκυρίας στο εδώλιο του κατηγορουμένου.\nΌποιοι νομίζουν ότι με ψευτοδικανικό ή ψευτοεισαγγελικό λόγο θα κερδίσουν πολιτικά μέσα σε θολά νερά, κάνουν πολύ μεγάλο λάθος. Εδώ χρειάζεται με καθαρή καρδιά, με απόλυτη ειλικρίνεια, με ανάταση να βοηθήσουμε τη χώρα να σταθεί και πάλι όρθια.\nΗ ανόρθωση η ψυχολογική, η ηθική, η οικονομική, η θεσμική, είναι το αίτημα της εποχής αυτής, και νομίζω ότι αυτό το έχουμε καταλάβει όλοι είτε το ομολογούμε είτε δεν το ομολογούμε. Το να οχυρώνεται οποιοσδήποτε πίσω από κομματικές ή εκλογικές σκοπιμότητες είναι πολύ κάτω από την ανάγκη των καιρών και από τις περιστάσεις. Και με τα λόγια αυτά ευχαριστώ πάρα πολύ όλους τους συναδέλφους και τους καλώ και τους παρακαλώ να υπερψηφίσουν το νομοσχέδιο».\nΠαρέμβαση Αντιπροέδρου της Κυβέρνησης και Υπουργού Οικονομικών κ. Ευ. Βενιζέλου στην τοποθέτηση του Κοινοβουλευτικού Εκπροσώπου της ΝΔ κ. Μ. Κεφαλογιάννη\n«Τα πράγματα είναι πάρα πολύ σοβαρά για να κάνουμε παλαιοσυνδικαλιστικά τερτίπια στη Βουλή.\nΑκούστε, ο κ. Σαμαράς είχε μια πολύ ατυχή στιγμή σήμερα. Ήρθε και είπε αυτά που δεν έπρεπε να πει. Είπε δύο μνημειώδεις φράσεις, ότι “δέχτηκα κυβέρνηση εθνικής ενότητας παρότι είμαι μπροστά στις δημοσκοπήσεις”. Θα τον καταδιώκει η φράση αυτή.\nΚαι δεύτερη φράση “δεν πρόκειται να ψηφίσουμε το νέο πρόγραμμα όποιο κι αν είναι, όποτε κι αν έρθει ούτε με 151 ούτε με 180 ούτε με 200”, χωρίς να ξέρει ποιο θα είναι, χωρίς να συμπράξει τη διαπραγμάτευση και χωρίς να έχει αντιπρόταση.\nΛοιπόν, προσέξτε, εμείς είμαστε διατεθειμένοι να ξεχάσουμε ότι ειπώθηκαν οι δύο αυτές φράσεις, και σας καλώ να συμπράξετε και να βοηθήσετε τον τόπο. Ελάτε να παλέψουμε μαζί».\nΑπάντηση Αντιπροέδρου της Κυβέρνησης και Υπουργού Οικονομικών κ. Ευάγγελου Βενιζέλου σε ανακοίνωση της Νέας Δημοκρατίας\n«Με αδικεί ο εκπρόσωπος της ΝΔ, ισχυριζόμενος ότι παραποίησα τη σημερινή τοποθέτηση του κ. Σαμαρά στη Βουλή και επιπλέον ότι έκανα ανεπίτρεπτους συκοφαντικούς χαρακτηρισμούς.\nΔιατύπωσα μια πολιτική αυτοεπιχειρηματολογία, όπως είχα δικαίωμα και υποχρέωση, χωρίς καμιά προσωπική αιχμή. Χαίρομαι, όμως, γιατί το ουσιαστικό νόημα της δήλωσης του εκπροσώπου της ΝΔ είναι πως η Αξιωματική Αντιπολίτευση διατηρεί ανοικτό το ενδεχόμενο να υπερψηφίσει το νέο πρόγραμμα, το περιεχόμενο του οποίου εξαρτάται σε πολύ μεγάλο βαθμό από τον τρόπο με τον οποίο θα εμφανιστεί η Ελλάδα ενώπιον των εταίρων και δανειστών της και θα διαπραγματευτεί μαζί τους.\nΚρατώ συνεπώς από την ομιλία του κ. Σαμαρά την θετική ανάγνωσή της, παρότι κορμός της επιχειρηματολογίας του, όπως φαίνεται και από την ανάγνωση των αποσπασμάτων που ο ίδιος ο εκπρόσωπος της ΝΔ έδωσε στη δημοσιότητα, είναι η βεβαιότητά του ότι η συζήτηση για την ανάγκη υπερψήφισης του νέου προγράμματος με αυξημένη πλειοψηφία δεν κατατείνει στην αναζήτηση συναίνεσης αλλά στην άσκηση εκβιασμού και τη διαμόρφωση των προϋποθέσεων για πρόωρες εκλογές.\nΤο ζήτημα για τη χώρα δεν είναι, όμως, ποιος θα εκβιάσει ποιον κομματικά και εκλογικά, αλλά αν μπορούμε να συστρατευτούμε για την υπέρβαση της κρίσης. Και θεμέλιο της συστράτευσης είναι η καθαρή και έντιμη συνεργασία Κυβέρνησης και Αντιπολίτευσης.\nΕφόσον συνεπώς εγώ αποδέχομαι τη θετική ανάγνωση της τοποθέτησης του κ. Σαμαρά, περιμένω και από αυτόν μια αντίστοιχη κίνηση, ξεκινώντας από τη στελέχωση του νέου Ταμείου Αποκρατικοποιήσεων και τη συμμετοχή στην Επιτροπή για το Εθνικό Φορολογικό Σύστημα.\nΤηλ.: 210 6969903, 210 6969802, 210 6974732\nΤο Υπουργείο Ανάπτυξης, Ανταγωνιστικότητας και Ναυτιλίας, η Γενική Γραμματεία Βιομηχανίας, ο ΕΦΕΠΑΕ, η ΕΥΔ ΕΠΑΕ, η Ειδική Γραμματεία Διαχείρισης Ε.Π. «Εκπαίδευση και Δια Βίου Μάθηση» και το Ινστιτούτο Νεολαίας διοργανώνουν στην Πάτρα την πρώτη εκδήλωση του Startup Greece την Παρασκευή 1η Ιουλίου (Αγορά Αργύρη, Αγίου Ανδρέα 14, στις 4 το απόγευμα).\nΣε επικεφαλής ομάδων που εργάζονται πάνω σε μια καινοτομική ιδέα - χωρίς ακόμα εταιρική μορφή – την οποία επιθυμούν να παρουσιάσουν,\nStart Up Greece - Βάζουμε την Ελλάδα μπροστά\nΗμερίδα για τη Νέα Καινοτομική Επιχειρηματικότητα\nΗ ημερίδα απευθύνεται σε νέους επιχειρηματίες και όσους ενδιαφέρονται να επιχειρήσουν.\n- Δ. Γλέζος, Ιδρυτής Indifex\n- Δημ. Τσίγκος, Πρόεδρος ΕΣΥΝΕ, Ιδρυτής Hellenic Start up Association\n- Δρ.Κων/νος Κυρίτσης Αντιπρόεδρος Επιχειρηματικότητας Young Leaders\nΑ’ Ενότητα: Start-Up Greece/ Χρηματοδοτικά Εργαλεία\n- “Ο ρόλος του κράτους για τη δημιουργία οικοσυστήματος καινοτομίας και υγιούς ανάπτυξης”, Αντ. Μαρκόπουλος, Ειδικός Γραμματέας Ψηφιακού Σχεδιασμού\n- “Πανεπιστήμια/ ΤΕΙ & Επιχειρηματικότητα: οι Ευρωπαίοι επενδύουν σε αυτό. Εμείς ?”, Φαίη Ορφανού, Ειδική Γραμματέας Ευρωπαϊκών Πόρων Υπ. Παιδείας\n- “Ινστιτούτο Νεολαίας και Νεανική Επιχειρηματικότητα”, Μιχάλης Γεωργακάς, Πρόεδρος Ινστιτιούτου Νεολαίας\n- “Παρουσίαση του StartUp Greece και των εργαλείων του/ ηλεκτρονική πλατφόρμα“, Ρ. Μόνου, Σύμβουλος Νέων Μέσων Υπουργείου Ανάπτυξης Ανταγωνιστικότητας και Ναυτιλίας\n- “Νέα Καινοτομική Επιχειρηματικότητα/ clusters”, Διον. Τσαγκρής, Διευθυντής Διεύθυνσης Μικρομεσαίων Επιχειρήσεων Γενικής Γραμματείας Βιομηχανίας, Γιάννης Τσιτσόπουλος Υπεύθυνος Έργου ΕΦΕΠΑΕ\n- “Επενδυτικός Νόμος καθεστώς Νεανικής Επιχειρηματικότητας”-Βασίλης Αλεβιζάκος σύμβουλος Υπουργείου Ανάπτυξης Ανταγωνιστικότητας και Ναυτιλίας\nΒ’ Ενότητα: Πρακτικές συμβουλές για να επιχειρήσεις\n- “Από την ιδέα στην πράξη /Πρακτικές οδηγίες για όσους θέλουν να επιχειρήσουν (διαδικασίες, άντληση πληροφόρησης, business plan, η έννοια της καινοτομίας κ.λ.π)”, Δημ. Γλέζος, Ιδρυτής Indifex\n- “Η σημασία του mentoring για τις νέες επιχειρήσεις”, Γιάννης Κώτης, εκπρόσωπος ΚΕΜΕΛ\n- “Συναντώντας επενδυτές : do’s and don’ts Γιώργος Γάτος στέλεχος Thermi Ventures\n- “Επιχειρηματικές ιστορίες αποτυχίας και επιτυχίας” Εμμανουήλ Σκούρτης Επικεφαλής Τμήματος Αναδιάρθρωσης KPMG\nΠαρουσίαση επιχειρηματικών ιδεών :\n- Μέθοδος αξιολόγησης δομικής ακεραιότητας οστών, Δρ. Σοφία Παντελιού\n- Synthesis- Σύστημα σύνθεσης εικόνων (image fusion), Βασίλης Τσαγκάρης συνιδρυτής\n- Έξυπνοι αισθητήρες και τηλε-έλεγχος με βελτιστοποιημένα κυκλώματα wi-fi - Αλ.Μανιατόπουλος ιδρυτής Econais\n- RefeRSS Social Networking approach –Βασίλης Πουλόπουλος συνιδρυτής Tetrabytes\nΤο δίλημμα σήμερα είναι το κακό σενάριο, να ψηφιστεί αυτό το άθλιο και άδικο μεσοπρόθεσμο, και το χειρότερο σενάριο, να μην ψηφιστεί -να οδηγηθεί η χώρα σε εκλογές (όχι σε χρεωκοπία ακόμα) και να ληφθούν τα ίδια και χειρότερα μέτρα στην συνέχεια.Την ευθύνη αυτής της επιλογής μας μετέφεραν γενιές πολιτικών που στάθηκαν κατώτεροι των περιστάσεων, νοοτροπίες και παιχνίδια συμφερόντων, στρεβλώσεις του συστήματος και αντιστάσεις σε κάθε εξορθολογισμό.\nΗ δική μου μάχη όμως, δίνεται μέσα στην βουλή, και δεν επιτρέπεται να φοβηθώ και να εγκαταλείψω, αλλά να συνεχίσω εκ των έσω να προσπαθώ να βάζω κι εγώ αντιστάσεις σε ότι θεωρώ λάθος. Επειδή η κρίση αυτή υπερβαίνει τον κάθε έναν από εμάς, κι επειδή άθελα μου μπορεί να διευκολύνω με την παραίτηση μου ή την αποχή μου, τους κερδοσκόπους εκείνους που ποντάρουν στην αστάθεια και την πιθανότητα χρεωκοπίας της χώρας μου, επιλέγω το λιγότερο κακό σενάριο και συνεχίζω με όλες τις δυνάμεις μου να προσπαθώ να αλλάξω όλα όσα μου λένε πως δεν αλλάζουν..!\nΛυπάμαι που έπρεπε να φτάσουμε στο παρά πέντε για να αλλάξει το κυβερνητικό σχήμα, αλλά 16 βουλευτές προσπαθήσαμε την ύστατη στιγμή να ζητήσουμε με τον πλέον σαφή τρόπο τα αυτονόητα. Οφείλουμε τώρα λοιπόν, να δώσουμε μια ευκαιρία. Όχι λευκή επιταγή! Και είναι η τελευταία ευκαιρία από μέρους μου.\nΚαι κάτι πιο προσωπικό: Είμαι θυμωμένη και αγανακτισμένη, γιατί δεν έχω την δύναμη μόνη μου να διορθώσω όσα βλέπω, γιατί εδώ και μήνες επισημαίνω λάθη και καθυστερήσεις, εδώ και μήνες ζητούσα απαντήσεις ώστε να μην υπάρχουν δικαιολογίες.\nΣε αυτή την μικρή παράταση, μέχρι να αντικατασταθούν οι αδικίες που περιλαμβάνονται στο μεσοπρόθεσμο, εδώ θα είμαι να αντιδρώ και να προσπαθώ να τα αλλάξω.\nΔυστυχώς, ακόμα και σήμερα, βλέπω πολιτικούς που κατείχαν δεκαετίες σε κυβερνητικές θέσεις, να μιλάνε σαν να μην φέρουν καμία ευθύνη, αλλά ξέρετε...γνωριζόμαστε καλά...και εκ του αποτελέσματος θα κριθούμε όλοι.\nΛυπάμαι που η δική μου γενιά επιφορτίστηκε με τα λάθη τους. Λυπάμαι που δεν είχαν την αξιοπρέπεια να αποσυρθούν από την πολιτική εκείνοι που δεν προσέφεραν ποτέ τίποτα αλλά πάντα πίστευαν πως είναι αναντικατάστατοι... Έπρεπε να ντρέπονται που μας οδήγησαν εδώ και ελπίζω πως θα ελεγχθούν όλοι όσοι πλούτισαν από λεφτά του δημοσίου τα τελευταία 30 χρόνια. Κι αυτό εύχομαι κι ελπίζω, να είναι η αρχή ενός γενναίου ξεκαθαρίσματος.\nTo ΣΤΙΓΜΑ της ημέρας# 30 Ιουνίου 2011\nΤο οικονομικό επιτελείο και συνολικά η κυβέρνηση αναλαμβάνει το δύσκολο έργο της υλοποίησης των μέτρων μετά τη χθεσινή ψήφιση του μεσοπρόθεσμου προγράμματος στη Βουλή, ο Γ. Παπανδρέου χαρακτηρίζει το μεσοπρόθεσμο πρόγραμμα «δύσκολο αλλά αναγκαίο ενδιάμεσο σταθμό», η χθεσινή διαδήλωση στιγματίζεται από τη δράση των κουκουλοφόρων, τις συγκρούσεις με τις δυνάμεις των ΜΑΤ και την εκτεταμένη χρήση χημικών στο κέντρο της Αθήνας, ευρωπαίοι αξιωματούχοι, εκπρόσωποι του Διεθνούς Νομισματικού Ταμείου και γερμανική κυβέρνηση υποδέχονται με ικανοποίηση την χθεσινή υπερψήφιση του μεσοπρόθεσμου προγράμματος κάνοντας λόγο για «ψήφο εθνικής ευθύνης» και «σημαντικό βήμα για τη σταθερότητα του ευρώ» ο Ευ. Βενιζέλος με τροπολογία που κατέθεσε χθες στη Βουλή περιορίζει τις επιβαρύνσεις με την αύξηση του αφορολόγητου ορίου για οικογένειες με παιδιά και προβλέπει αλλαγές στην καταβολή του επιδόματος αλληλεγγύης, ενώ σύμφωνα με πληροφορίες του Reuters υπάρχουν ενδείξεις ότι η γαλλική πρόταση δεν θα θεωρηθεί πιστωτικό γεγονός από τους οίκους αξιολόγησης (ας σημειωθεί ότι η γαλλική πρόταση θα συζητηθεί σήμερα μεταξύ των γερμανικών τραπεζών και της κυβέρνησης της χώρας).\nΓια τα ΝΕΑ η υπερψήφιση του μεσοπρόθεσμου «είναι απλώς είναι κλειδί με το οποίο η ελληνική κυβέρνηση μπορεί πλέον να ανοίξει μια πόρτα». Το κύριο άρθρο της εφημερίδας σημειώνει ότι για να συνεχιστεί η νέα φάση διάσωσης της ελληνικής οικονομίας θα πρέπει να αναδειχθούν τρεις στόχοι: η διασφάλιση της πολιτικής σταθερότητας σε βάθος χρόνου, η προώθηση των μεγάλων μεταρρυθμίσεων και των αποκρατικοποιήσεων «με σχεδιασμό, χωρίς αγκυλώσεις και δισταγμούς» και με τον περιορισμό του δημοσιονομικού ελλείμματος στο 7,4% του ΑΕΠ. Για τα ΝΕΑ αυτοί οι τρεις στόχοι συνθέτουν το νέο στοίχημα της κυβέρνησης: «όσο θα τους προσεγγίζει τόσο θα δικαιώνει την εμπιστοσύνη που της έδειξε χθες η Εθνική Αντιπροσωπεία».\nΣτο ίδιο πλαίσιο, το ΕΘΝΟΣ εκτιμά ότι το αμέσως προσεχώς διάστημα είναι ιδιαίτερα κρίσιμο καθώς η κυβέρνηση πρέπει να υπερβεί τις αδυναμίες του κρατικού μηχανισμού και παράλληλα να φροντίσει η ίδια να κινηθεί με ρυθμούς που καμία άλλη ελληνική κυβέρνηση δεν είχε κινηθεί έως τώρα. Το κύριο άρθρο τονίζει στην κατακλείδα του: «μένει να αποδειχτεί αν θα τα καταφέρει. Γιατί εδώ που φτάσαμε, το στοίχημα αυτό δεν είναι μόνο στοίχημα της κυβέρνησης όπως μέχρι πρόσφατα ήταν, αλλά είχε φτάσει να είναι και στοίχημα της ίδιας της χώρας».\nΗ Ντ. Νταϊλιάνα διερωτάται στην ΕΛΕΥΘΕΡΟΤΥΠΙΑ: «τι διάρκεια θα έχει η χθεσινή ανάσα; Η απεγνωσμένη προσπάθεια πρωθυπουργού και υπουργού Οικονομικών, να εμφυσήσουν ελπίδα και να γεννήσουν αισιοδοξία, μόνον πρόσκαιρα απέδωσε. Όσα υποσχέθηκαν, αποτελούν κρατούμενο για όλους (…) ο πήχης των απαιτήσεων (των βουλευτών του ΠΑΣΟΚ) για την αντικατάσταση των άδικων μέτρων από δίκαια και την εφαρμογή πολιτικών, που θα σταματήσουν την κατρακύλα της χώρας, ανέβηκε πολύ ψηλά».\n«Το χθεσινό χάος στο κέντρο των Αθηνών δείχνει πόσο σκοτεινή είναι η άβυσσος στην οποία μπορεί εύκολα να κατρακυλήσει η χώρα» σημειώνει η ΚΑΘΗΜΕΡΙΝΗ στο κύριο άρθρο της: «η ευθύνη των πολιτικών ηγετών είναι να την κρατήσουν όρθια και να αποτρέψουν τη χρεοκοπία και τη γενίκευση του χάους».\nΠαρέμβαση Αντιπροέδρου της Κυβέρνησης και Υπουργού Οικονομικών κ. Ευάγγελου Βενιζέλου\n«Ήταν ευτυχής σύμπτωση το γεγονός ότι παρακολούθησα την τοποθέτηση της αγαπητής και καλής φίλης και συναδέλφου στη Βουλή και παλαιότερα στην κυβέρνηση, της Βάσως Παπανδρέου, και αμέσως μετά την τοποθέτηση ενός νέου βουλευτή μας, του Οδυσσέα Κωνσταντινόπουλου, και νομίζω ότι από τις δύο αυτές τοποθετήσεις και όλες τις τοποθετήσεις των βουλευτών της πλειοψηφίας, αναδεικνύεται μια απάντηση στα κόμματα της Αντιπολίτευσης, κυρίως στον αρχηγό της Αξιωματικής Αντιπολίτευσης. Κανείς δεν έχει μεγαλύτερη αγωνία από εμάς, από την πλειοψηφία μας στη Βουλή, από τους βουλευτές που στηρίζουν την Κυβέρνηση και αναλαμβάνουν ένα πολύ μεγάλο ποσοστό ευθύνης.\nΈχουμε όλοι μας πλήρης συνείδηση της κατάστασης. Βεβαίως ο καθένας μπορεί να βλέπει τα πράγματα με βάση τη δική του εμπειρία από τη δική του οπτική γωνία, μπορεί να δίνει έμφαση στο ένα ή στο άλλο ζήτημα. Ο κοινός παρονομαστής είναι η δυσκολία της κατάστασης, η ανάγκη να συγκροτηθεί και να εφαρμοστεί ένα ολοκληρωμένο εθνικό σχέδιο, η ανάγκη να σταθεροποιηθεί η κατάσταση και στη συνέχεια να κάνουμε το αναγκαίο βήμα βελτίωσης, μέσα στους συσχετισμούς των δυνάμεων και σε συνεχή διάλογο με τους εταίρους και δανειστές μας αλλά έχοντας μπροστά στα μάτια μας ως απαράβατη εθνική προτεραιότητα το συμφέρον του τόπου.\nΕπίσης, όλοι συμφωνούμε ότι η ψήφιση του μεσοπρόθεσμου και του εφαρμοστικού νόμου, είναι μια διαδικαστική και πολιτική προϋπόθεση για την αξιοπιστία της χώρας και για την ομαλή εξέλιξη των διαδικασιών σε σχέση με την Ευρωπαϊκή Ένωση και το Διεθνές Νομισματικό Ταμείο. Και όλοι μας θέλουμε να είμαστε αξιόπιστοι, αποτελεσματικοί, χωρίς να χάσουμε κανένα στοιχείο αναπτυξιακής προοπτικής και κοινωνικής ευαισθησίας και μέριμνας.\nΕπίσης, όλοι συμφωνούμε ότι αναμφίβολα το θεμελιώδες στοιχείο είναι να διασφαλιστεί η μακροπρόθεσμη βιωσιμότητα του δημοσίου χρέους. Και αυτό πρέπει να γίνει με έναν τρόπο που να γίνεται αποδεκτός από τις αγορές, με έναν τρόπο που να αποδεικνύεται αριθμητικά μέσα από την προβολή στο μέλλον, με έναν τρόπο, ο οποίος θα έχει το μικρότερο δυνατό κόστος για την Ελλάδα, δηλαδή για τις επόμενες γενιές.\nΕπίσης, όλοι συμφωνούμε ότι πρέπει να κάνουμε προσπάθεια όχι απλώς διαχείρισης αλλά και μείωσης του όγκου του δημοσίου χρέους. Είναι προφανές αυτό. Με τρόπους οι οποίοι είναι διεθνώς αποδεκτοί, μπορούν να συμφωνηθούν με τους εταίρους μας, είναι ευνοϊκοί για όλη την ευρωζώνη και συνάδουν με τις αντιλήψεις της Ευρωπαϊκής Κεντρικής Τράπεζας, που έχει κληθεί και αυτή να σηκώσει ένα πολύ μεγάλο βάρος, λόγω της ελληνικής δημοσιονομικής κρίσης που είναι κρίση της ευρωζώνης, για να μην πω κρίση του διεθνούς νομισματικού συστήματος.\nΆρα, όλοι έχουμε την ίδια αγωνία. Όλοι στην πραγματικότητα έχουμε τις ίδιες προτεραιότητες. Προτεραιότητα είναι το μέλλον του τόπου και η αποκατάσταση της ελπίδας για τους νέους ανθρώπους. Όλοι θέλουμε να διασφαλίσουμε την υστεροφημία μας. Κανείς δεν ενδιαφέρεται για το μέλλον το πολιτικό, αλλά όλοι ενδιαφερόμαστε να διασώσουμε τη μνήμη του παρελθόντος και του παρόντος, στο οποίο έχουμε αφιερώσει ένα μεγάλο μέρος της ζωής μας, ίσως το πιο σημαντικό από πλευράς δυναμισμού και προσφοράς.\nΚαι υπό την έννοια αυτή, πιστεύω ότι η θετική ψήφος στο Μεσοπρόθεσμο και τον Εφαρμοστικό Νόμο, ανεξαρτήτως αιτιολογίας, ανεξαρτήτως προβληματισμού, είναι μια πολύ μεγάλη, γενναία και υπεύθυνη πολιτική πράξη.\nΚαι όπως είπε ο Πρωθυπουργός στην ομιλία του χτες, όπως έχω πει και εγώ κατ’ επανάληψη αυτές τις μέρες των έντονων κοινοβουλευτικών συζητήσεων, θα κάνουμε ό,τι καλύτερο μπορούμε προκειμένου να διαμορφώσουμε ένα πλαίσιο ασφαλές και βιώσιμο.\nΒεβαίως, το να έχουμε τη στήριξη όχι μόνο της πλειοψηφίας μας αλλά και της Αντιπολίτευσης, είναι κάτι εξαιρετικά ευεργετικό. Και θέλω να ελπίζω ότι μεταξύ της ψήφισης του μεσοπρόθεσμου προγράμματος και του εφαρμοστικού νόμου και της εμφάνισης ενώπιον της Βουλής του νέου προγράμματος, θα έχουν διαμορφωθεί όλες οι προϋποθέσεις που σήμερα υπάρχουν στα σπάργανα αλλά δεν έχουν ολοκληρωθεί. Η χώρα να δείξει ότι έχει συνείδηση των καταστάσεων της οξύτητας της κρίσης και μπορεί να ανταποκριθεί στις προκλήσεις αυτές.\nΠιστεύω ότι με τον τρόπο αυτό απαντώ στις παρατηρήσεις όλων των συναδέλφων και επιτρέψτε μου να ξαναχρησιμοποιήσω τα δύο πιο πρόσφατα παραδείγματα τέτοιων τοποθετήσεων, την αγωνία της Βάσως Παπανδρέου και την αγωνία του Οδυσσέα Κωνσταντινόπουλου, που στην πραγματικότητα νομίζω ότι συνιστούν μια συμπύκνωση και μια επιτομή όλων όσων μπορεί να πει κάποιος κάτω από αυτές τις συνθήκες και σηκώνοντας ένα τόσο μεγάλο βάρος με τη ψήφο του και με την κατά συνείδηση στάση του μέσα στο Κοινοβούλιο ενώ τα συμφραζόμενα τα κοινωνικά, τα πολιτικά, τα οικονομικά, τα ηθικά είναι τόσο άσχημα και τόσο πιεστικά.\nΔεύτερη παρέμβαση Αντιπροέδρου της Κυβέρνησης και Υπουργού Οικονομικών κ. Ευάγγελου Βενιζέλου σχετικά με τα επεισόδια στην Αθήνα και για αλλαγές στο ν/σ\n«Κύριε Πρόεδρε επικοινώνησα, όπως είχα πει στο Σώμα προηγουμένως, με τους συναδέλφους μου τους Υπουργούς Προστασίας του Πολίτη και Υγείας, οι οποίοι με ενημέρωσαν ότι έχουν ήδη ληφθεί όλα τα μέτρα που είναι αναγκαία για να αντιμετωπιστεί το πρόβλημα στο Μετρό. Το πρόβλημα ανθρώπων που έχουν αναπνευστικά προβλήματα, είναι μιας κάποιας ηλικίας και θέλουν πράγματι να απομακρυνθούν από την πλατεία Συντάγματος ή να καταφύγουν σε ιατρικές υπηρεσίες και διαμορφώθηκε ένας μηχανισμός, ώστε να μεταφέρονται σε έναν παρακάτω σταθμό του Μετρό και από εκεί στα Νοσοκομεία, τα οποία ήταν εν λειτουργία, ανοιχτά, εφημερεύοντα, προκειμένου να αντιμετωπιστούν όλα τα ιατρικά περιστατικά.\nΠληροφορούμαι τώρα μάλιστα από το Προεδρείο ότι υπήρξε ένα εξαιρετικά δυσάρεστο γεγονός. Ο συνάδελφος και φίλος ο κ. Αθανασιάδης προπηλακίστηκε βγαίνοντας από τη Βουλή, γιατί άσκησε το κατά συνείδηση δικαίωμά του στη γνώμη του και στη ψήφο του και μάλιστα μετά από πολύ περίσκεψη και μετά από πολύ ουσιώδη συζήτηση.\nΤρίτο. Πρέπει να διευκρινίσω – γιατί και αυτό το άκουσα – ότι νέα παιδιά τα οποία απασχολούνται τυπικά ως ελεύθεροι επαγγελματίες επειδή εκδίδουν αποδείξεις παροχής υπηρεσιών και έχουν κάνει έναρξη επιτηδεύματος αλλά στην πραγματικότητα παρέχουν εξαρτημένη εργασία και μάλιστα χωρίς εγγυήσεις της εξαρτημένης εργασίας, υφίστανται μια μεταχείριση, η οποία είναι δυσμενής.\nΘυμίζω ότι έχει προβλεφτεί ότι για τα 5 πρώτα χρόνια άσκησης οποιουδήποτε επαγγέλματος δεν υπάρχει καμία επιβάρυνση, δεν υπάρχει ούτε το ειδικό τέλος άσκησης ελευθέρου επαγγέλματος.\n«Να δώσω μια απάντηση στον κ. Λαφαζάνη, αν θα μου κάνει τη χάρη να μ’ ακούσει πριν αποχωρήσει. Αντιλαμβάνομαι ότι η Κοινοβουλευτική Ομάδα του ΣΥΡΙΖΑ θέλει να υποδηλώσει με κάθε τρόπο την πλήρη πολιτική αντίθεση προς το Μεσοπρόθεσμο Πρόγραμμα Δημοσιονομικής Προσαρμογής και προς τον Εφαρμοστικό Νόμο και μας έχει πει επίσης από την αρχή της συνεδρίασης, με πολλούς τρόπους και πολλές φορές, την άποψή της για τα σημερινά θλιβερά και αδιανόητα γεγονότα στο κέντρο της Αθήνας, που πλήττουν την εικόνα της χώρας μέσα στο καλοκαίρι, επιφέροντας μια ζημία η οποία δεν είναι μόνο κοινωνική αλλά και οικονομική.\nΝομίζω ότι στην αρχή της συνεδρίασης είχαμε την ευκαιρία αναλυτικά να τοποθετηθούμε πάνω στα γεγονότα και είδατε ότι βγήκα από την αίθουσα για να επικοινωνήσω με τον Υπουργό Προστασίας του Πολίτη και τον Υπουργό Υγείας. Σας έδωσα εξηγήσεις, σας έχω πει τρεις φορές σήμερα ποια είναι η πολιτική οδηγία της κυβέρνησης προς την Αστυνομία.\nΤα πράγματα είναι πάρα πολύ σαφή. Το συνταγματικό πλαίσιο οφείλουμε να το σεβόμαστε όλοι και θα ήθελα να παρακαλέσω τους συναδέλφους του ΣΥΡΙΖΑ και οποιονδήποτε άλλον νομίζει στην αίθουσα αυτή ότι έχει κάποια ειδικά δικαιώματα ως θεματοφύλακας του Συντάγματος, της Δημοκρατίας, των συνταγματικών δικαιωμάτων, ότι κανείς δεν έχει το δικαίωμα να εμφανίζεται ως προνομιακός εγγυητής.\nΌλοι έχουμε την ίδια ευαισθησία και όλοι έχουμε το ίδιο καθήκον. Η τήρηση του Συντάγματος αφιερώνεται και επαφίεται στον πατριωτισμό των Ελλήνων. Και εμείς εδώ ως εκπρόσωποι του ελληνικού λαού, όλοι μας, χωρίς καμία διάκριση, έχουμε την ίδια μέριμνα και την ίδια ευαισθησία για το Σύνταγμα, τη Δημοκρατία, την έννομη τάξη, τα ανθρώπινα δικαιώματα, τα δικαιώματα ομαδικής δράσης.\nΥπάρχουν φαινόμενα βίας, υπάρχει μια διάχυτη ένταση στην κοινωνία. Και πρέπει να κάνουμε συνειδητές, συστηματικές και επίμονες προσπάθειες καταλαγής. Γιατί αυτή η ένταση που γειτονεύει με τη βία, δεν οδηγεί πουθενά. Καθηλώνει την κοινωνία, αδρανοποιεί τις δημιουργικές δυνάμεις του τόπου, μας βλάπτει θεσμικά, κοινωνικά, ηθικά και οικονομικά.\nΔεν πρέπει κανείς να χαίρεται για την κατάσταση αυτή, δεν πρέπει κανείς να επενδύει στην κατάσταση αυτή. Γιατί όπως έλεγα και προηγουμένως κατ’ ιδίαν στους συναδέλφους του ΣΥΡΙΖΑ, εάν και κάτω από αυτές τις συνθήκες οξείας κρίσης παρατηρούμε στις έρευνες των τάσεων του εκλογικού σώματος, να μην υπάρχει κάποια ιδιαίτερη άνθηση των απόψεων και των δυνάμεων της Αριστεράς, είτε της παραδοσιακής είτε της Ανανεωτικής, της κομμουνιστογενούς Αριστεράς, κάτι συμβαίνει. Κάτι συμβαίνει μέσα στην κοινωνία, που δε μπορούμε να το συλλάβουμε με τα παραδοσιακά αναλυτικά εργαλεία του 20ου αιώνα.\nΕπίσης, δεν πρέπει εδώ να επαναλαμβάνονται παρερμηνείες ή παρεξηγήσεις οι οποίες έχουν διασκεδασθεί. Ο κ. Πάγκαλος είπε προχθές ότι δεν εννοούσε τίποτα σχετικό με την Ελλάδα, ότι αναφερόταν στο ιστορικό παράδειγμα της Αργεντινής. Μη μου ξαναφέρνετε δε στη συζήτηση τις ασκήσεις του Κιλκίς για τις οποίες έχω απαντήσει κατ’ επανάληψη στον κ. Δρίτσα ως Υπουργός Εθνικής Άμυνας, εξηγώντας ότι δεν έχουν καμία σχέση με την Ελλάδα και με την ελληνική πραγματικότητα, ότι αυτά αφορούν τις αποστολές στις οποίες μετέχει διεθνώς η Ελλάδα στο Αφγανιστάν, στο Κόσσοβο.\nΈχει κανείς αμφιβολία περί του ότι το πολίτευμά μας είναι δημοκρατικό, θωρακισμένο, στέρεο και οι Ένοπλες Δυνάμεις είναι αφοσιωμένες στη συνταγματική τους αποστολή που είναι η διαφύλαξη της ακεραιότητας, των συνόρων, δηλαδή αφοσιωμένες στην αποστολή της εξωτερικής ασφάλειας της χώρας;\nΕίπαμε το πρωί, ας αφήσουμε αυτό τον αταβισμό ο οποίος καταδιώκει και καθηλώνει τη χώρα. Εγώ λυπάμαι που αποχωρείτε από της συνεδρίαση επί της αρχής. Χαίρομαι γιατί αυτό σημαίνει ότι θα επανέλθετε αύριο στη συζήτηση επί των άρθρων, ούτως ή άλλως για μια ενιαία συζήτηση πρόκειται, γιατί είμαι ανοιχτός σε όλες τις παρατηρήσεις και σε όλες τις προτάσεις.\nΕπειδή, ο κ. Οικονόμου έκανε μια πάρα πολύ ωραία τοποθέτηση εκ μέρους της Κυβέρνησης κι επειδή δεν θέλω να σας κουράζω πάρα πολύ, θα μου επιτρέψετε για να διευκολύνω τη συζήτηση αύριο της ενότητος επί των άρθρων, να προβώ τώρα σε ορισμένες νομοτεχνικές βελτιώσεις ή αλλαγές οι οποίες απορρέουν σε πολύ μεγάλο βαθμό από την ως τώρα συζήτηση προκειμένου να κερδίσουμε χρόνο και να στρέψουμε την προσοχή μας στην ουσία των θεμάτων.\nΣτο πρώτο κεφάλαιο, στο κεφάλαιο δηλαδή για το Ταμείο Αξιοποίησης της Ιδιωτικής Περιουσίας του Δημοσίου, θέλω στο άρθρο 1 -επειδή το Ταμείο θα κινηθεί μέσα στις συνθήκες της αγοράς- να προσθέσω στο επίπεδο αυτό της γενικής εξαγγελίας του άρθρου 1, την ανάγκη εγγυήσεων πλήρους διαφάνειας.\nΕπίσης, επειδή δεν θέλουμε τα περιουσιακά στοιχεία του Δημοσίου που μεταφέρονται στο Ταμείο να πάψουν να είναι αντικείμενο επενδύσεων ή άλλων χειρισμών που αυξάνουν την αξία τους, επειδή θέλουμε να ενσωματώνονται οι υπεραξίες, το ελληνικό Δημόσιο θα εξακολουθεί ν’ ασχολείται με το ζήτημα αυτό, μέσω του Υπουργείου Οικονομικών και του κρατικού προϋπολογισμού, καθώς το Ταμείο έχει ως μόνη αποστολή τη διαδικασία της αποκρατικοποίησης –κάποιες μικρές αλλαγές στο υπάρχον, γι’ αυτό τις εκφωνώ.\nΆρα λοιπόν, θα καταθέσω αυτές τις σημειακές αλλαγές στο πρώτο κεφάλαιο για το Ταμείο Αξιοποίησης.\nΗ μία από τις αλλαγές αυτές, αφορά την παρατήρηση που έγινε προηγουμένως από τον κ. Παπαδημούλη νομίζω και από άλλους συναδέλφους ενδεχομένως, για το εδάφιο που αναφέρεται στη δυνατότητα κάποιες συμβάσεις να μπορούν να κυρώνονται με νόμο.\nΠράγματι, αυτό κι εμένα με προβλημάτισε διότι αυτή η εκ των υστέρων νομοθετική κύρωση της σύμβασης δεν αλλοιώνει το χαρακτήρα της σύμβασης, η οποία ισχύει μεταξύ των συμβαλλομένων, τα έννομα αποτελέσματα έχουν παραχθεί και η εκ των υστέρων νομοθετική κύρωση απλώς περιβάλλει με την ισχύ νόμου έναντι τρίτων τη σύμβαση αυτή, χωρίς όμως να αλλοιώνει τον ενοχικό χαρακτήρα της.\nΞέρετε ότι εγώ σε μια χαρακτηριστική σύμβαση, αυτή για τα ναυπηγεία και τα υποβρύχια, ακολούθησα άλλη μέθοδο. Το εδάφιο αυτό δεν σημαίνει γιατί ο νόμος παραπέμπει στο νόμο, ο μελλοντικός νόμος μπορεί να κάνει ό,τι άλλο θέλει.\nΕγώ θα πρότεινα να το διαγράψουμε το εδάφιο αυτό και θα συνεννοηθώ με τον Πρόεδρο της Βουλής να επιφέρουμε το ταχύτερο δυνατό, την άλλη εβδομάδα τροποποίηση του Κανονισμού της Βουλής, η οποία θα προβλέπει πώς ακριβώς θα ασκείται η αρμοδιότητα της Επιτροπής του άρθρου 49Α για τη διαρκή παρακολούθηση της δράσης του Ταμείου και κυρίως πώς θα ασκείται η αρμοδιότητα του ελέγχου των σχεδίων συμβάσεων, που όπως προβλέπει το σχέδιο νόμου κατατίθενται στην Επιτροπή.\nΓιατί νομικά, θα σας εξηγήσει και ο κ. Παυλόπουλος αν τον ρωτήσετε, ότι το προτιμώ αυτό και σας ανέφερα και ένα παράδειγμα, το οποίο είναι πολύ ισχυρό. Και επειδή το παράδειγμα αυτό το έχω διαμορφώσει ως μια πρωτότυπη μέθοδο μόνος μου, θα μου επιτρέψετε να διεκδικήσω την πατρότητα.\nΣτο κεφάλαιο Β΄ για τα πολεοδομικά θέματα πρέπει να επέλθουν ορισμένες αμιγώς -προσέξτε με αν έχετε την καλοσύνη για να διευκολυνθούμε στη συζήτησή μας- τεχνικές αλλαγές που δεν έχουν τίποτε το ουσιαστικό. Αν προκύψει αύριο από την ανάγκη ουσιαστικής παρέμβασης θα την κάνουμε.\nΑλλά τώρα μένω στη φάση νομοτεχνικών καθαρά και διατυπωτικών αλλαγών. Τις αλλαγές του κεφαλαίου 4 για τα φορολογικά μέτρα τις ανακοίνωσα στην αρχή. Είναι τα μέτρα για τα τέκνα και τους αναπήρους που ανέφερα καθώς και την επέκταση της αυξημένης εισφοράς αλληλεγγύης κατά του 5% και σε άλλο κύκλο εν ευρεία εννοία πολιτικών προσώπων.\nΕδώ θα μου επιτρέψετε να προσθέσω και μια περαιτέρω διεύρυνση της αρμοδιότητας της Υποδιεύθυνσης Οικονομικής Αστυνομίας να συνεργάζεται με το Υπουργείο Οικονομικών τώρα που έχουμε άρει το περιβόητο τραπεζικό απόρρητο και έχουμε κάνει ένα πολύ μεγάλο βήμα έτσι προς την κατεύθυνση της καταπολέμησης της εισφοροδιαφυγής. Πρόκειται για μια πολύ μεγάλη εξέλιξη, την οποία θέλω να θωρακίσουμε ακόμη περισσότερο μέσα από τη στενή συνεργασία Υπουργείου Οικονομικών και Οικονομικής Αστυνομίας.\nΕπίσης, θα ήθελα να αναφερθώ στο άρθρο 44 και να καταθέσω στη Βουλή μια βελτιωμένη διατύπωση της διάταξης που αφορά τις συντάξεις του Ναυτικού Απομαχικού Ταμείου, γιατί έχουμε μια αναστάτωση στο χώρο και υπήρξαν εύλογες αντιδράσεις. Η μείωση που πρέπει να επέλθει θα είναι μεσοσταθμική ώστε να μη θιγούν οι χαμηλές συντάξεις αλλά οι υψηλές και δεν θα υπάρχει αναδρομικότητα. Θα ισχύσουν όλα από 1η Ιουλίου 2011 μεσοσταθμικά άρα θα προστατευθούν οι χαμηλές συντάξεις και χωρίς αναδρομικότητα.\nΆρα, καταθέτω και αυτή τη ρύθμιση στη Βουλή. Απομένουν ορισμένα θέματα, τα οποία ανήκουν στην αρμοδιότητα του κ. Κουτρουμάνη, του Υπουργού Εργασίας και Κοινωνικών Ασφαλίσεων και έτσι θα τον περιμένουμε να έρθει αργότερα ή αύριο το πρωί, προκειμένου να χειριστεί τις διατάξεις της».\n«Στο ίδιο κεφάλαιο ήθελα να προηγηθεί ο κ. Κουτρουμάνης, περιλαμβάνεται μια διοικητικού χαρακτήρα ρύθμιση μεταξύ Υπουργείου Οικονομικών και Υπουργείου Εσωτερικών για την Τοπική Αυτοδιοίκηση, περιλαμβάνεται η αυθεντική ερμηνεία μιας διάταξης που αφορά τη σχέση της Τράπεζας της Ελλάδος με τις τράπεζες, χρήσιμη για λόγους που δεν θέλω τώρα να αναλύσω, τη ζήτησε πάντως η Τράπεζα της Ελλάδος, και νομίζω ότι πρέπει να την κάνουμε δεκτή.\nΗ ρύθμιση η οποία -θέλω να προσέξετε- είναι ότι επειδή έχουμε αναλάβει τη δέσμευση να θεσπίσουμε το ενιαίο μισθολόγιο και έχουμε χάσει λίγο χρόνο και λίγο ρυθμό, από 1/7/2011 και μέχρι τη θέσπιση νέου ενιαίου μισθολογίου, θέσπιση που πρέπει να γίνει το ταχύτερο δυνατό και πάντως μέσα στο καλοκαίρι, οι ωριμάνσεις, όπως λέγονται, οι κάθε είδους ωριμάνσεις αναστέλλονται προκειμένου να τις επανατοποθετήσουμε στο ενιαίο μισθολόγιο. Αυτό είναι και μια πίεση προκειμένου να φτιάξουμε το ενιαίο μισθολόγιο.\nΆρα δίνω και αυτές τις αλλαγές στα πρακτικά της Βουλής και παρακαλώ να διανεμηθούν στους βουλευτές, ώστε να έχουμε την πλήρη εικόνα στην αυριανή συνεδρίαση επί των άρθρων και με την άδεια των κοινοβουλευτικών εκπροσώπων οι οποίοι θα λάβουν το λόγο τώρα, εμένα θα μου επιτρέψετε να φύγω γιατί έχω πάλι διάφορες τηλεφωνικές διαπραγματεύσεις να κάνω, είναι εδώ ο κ. Οικονόμου ο οποίος χειρίζεται τα θέματα όλα και από το πρωί θα επανέλθουμε».\n«Καταρχάς να πω το εξής: Δεν με καλύπτει και δεν καλύπτει νομίζω και την Κυβέρνηση και τη Βουλή και την Αντιπολίτευση που θα μετέχει στο Ταμείο, γιατί είδα μεγάλη συναινετική διάθεση, αυτή η παραδοσιακή μέθοδος της κύρωσης δια νόμου.\nΜπήκε αυτό γιατί, εν πάση περιπτώσει, έτσι συνηθίζεται αλλά όταν μελέτησα εις βάθος τα θέματα και άκουσα και τη συζήτηση, θεωρώ ότι αυτό το εδάφιο πρέπει να φύγει και να πάμε σε αυτό που σας είπα, στην τροποποίηση του Κανονισμού της Βουλής.\nΚύριε Κεφαλογιάννη, εμπιστευτείτε με τεχνικά, δεν λέω να με εμπιστευτείτε πολιτικά, τεχνικά εμπιστευτείτε με, ειλικρινά σας μιλάω. Θα το εξηγήσουμε. Δεν θέλω να το εξηγήσω τώρα περαιτέρω.\nΣε σχέση με το λεγόμενο αγροτικό πετρέλαιο. Δεν προβλέπεται στο νόμο ρύθμισης περί αγροτικού πετρελαίου. Θα προβλεφτεί. Μπορώ όμως να κάνω μια δήλωση ότι με ανάλογο τρόπο από αυτόν που προβλέπεται για το πετρέλαιο θέρμανσης θα ρυθμιστεί και το θέμα του αγροτικού πετρελαίου. Με ανάλογο τρόπο.\nΔιότι πολλοί συνάδελφοι, ο κ. Τζελέπης, ο κ. Μακρυπίδης, εσείς, η κα Αντωνίου θέσατε όλοι οι συνάδελφοι -συγνώμη για τη μη αναφορά όλων των ονομάτων- το θέμα αυτό. Λοιπόν, όπως θα ρυθμιστεί μέχρι 30 Σεπτεμβρίου 2013 η σχέση πετρελαίου κίνησης - πετρελαίου θέρμανσης, θα ρυθμιστεί με ανάλογο μηχανισμό και το ζήτημα του αγροτικού πετρελαίου για να μην επιβαρυνθούν οι αγρότες.\nΣε σχέση με τη ΛΑΡΚΟ δεν είμαι σε θέση να απαντήσω. Θα συζητήσω με το Υπουργείο Ανάπτυξης που έχει τον τομέα της βιομηχανίας και θα σας πω κάποια στιγμή.\nΑυτό που θέλω να πω και το λέω μέσα από την καρδιά μου, είναι πως ό,τι έκανα και κάνω, αυτό που θεωρούσα και θεωρώ είναι ότι το κάνω γιατί είναι σωστό. Σωστό για τη χώρα και για τους Έλληνες.\nΕίναι αστείο οποιοσδήποτε να ισχυρίζεται ότι μπορούσαμε να πάρουμε άλλες αποφάσεις δημοσιονομικά και πιο υποστηρικτικές αναπτυξιακά και δεν το κάναμε. Ούτε τρελοί είμαστε, ούτε θέλουμε να αδικούμε κανέναν. Διαχειρίζομαι όμως μια κρίση, που άλλοι δημιούργησαν.\nΚαι το έκανα, χωρίς να φυγομαχήσω, χωρίς να αναλογιστώ το τίμημα. Και θα συνεχίσω να το κάνω, ό,τι κι αν μου προσάπτουν, ό,τι κι αν θέλουν κάποιοι να λένε.\nΑυτή τη μάχη θα τη δώσω, θα τη δώσουμε μέχρι τέλους. Και σ’ αυτή τη μάχη, έχουμε τα πιο δυνατά όπλα. Αυτά τα όπλα, μας τα έδωσαν οι ίδιοι οι πολίτες, οι Έλληνες. Είναι οι θυσίες τους, είναι η δίψα τους να δουν την πατρίδα μας, την πατρίδα όλων μας, να αλλάζει, για να μην έχει ανάγκη από δάνειες δυνάμεις και επιτηρήσεις, αλλά να στηρίζεται στις δικές της, στέρεες και υγιείς βάσεις.\nΑυτή η δίψα, αυτό το όραμα, είναι και το δικό μου όραμα. Με επίμονη προσπάθεια, θα το πετύχουμε. Και σήμερα, περισσότερο από ποτέ, είμαι αποφασισμένος. Τώρα είναι η ώρα για τη σύγκρουση με τα κακώς κείμενα, με ό,τι μας πληγώνει, με ό,τι μας κρατά καθηλωμένους στο χθες.\nΑυτό επιβάλλει το εθνικό συμφέρον. Και μπροστά στο εθνικό συμφέρον, δεν λογαριάζω ούτε κομματικούς φίλους, ούτε οποιοδήποτε άλλο μικρό ή μεγάλο συμφέρον.\nΕίναι τώρα η ώρα των μεγάλων αλλαγών. Είναι η ώρα να συνεχίσουμε τη μεγάλη και δύσκολη προσπάθεια, να βάλουμε τάξη στο σπίτι μας, να οικοδομούμε πια πάνω σε στέρεες βάσεις.\nΑυτό αξίζει η χώρα, αυτό αξίζουν οι Έλληνες. Αυτό πρέπει να κάνουμε για τα παιδιά μας, για τις οικογένειές μας. Δεν είναι η ώρα να λυγίσουμε. Δεν είναι η ώρα να κάνουμε πίσω.\nΚυρίες και κύριοι συνάδελφοι για τρεις συνεχόμενες ημέρες παρακολουθώ με ιδιαίτερη προσοχή τις τοποθετήσεις των συναδέλφων στη Βουλή. Όλοι οι Βουλευτές της Αντιπολίτευσης και ιδιαίτερα της Νέας Δημοκρατίας είναι αρνητικοί ως προς το Μεσοπρόθεσμο. Από αυτό εύκολα μπορεί κάποιος να οδηγηθεί στο συμπέρασμα ότι δεν υπάρχει πεδίο συνεννόησης. Όμως με προβληματίζει αυτή η διαπίστωση διότι η Νέα Δημοκρατία είναι ένα Κόμμα που έχει κυβερνήσει, άρα έχει ιδιαίτερη σημασία για τη χώρα η τοποθέτησή της σε ένα τόσο σημαντικό ζήτημα. Πιστεύω ότι σε συνθήκες απόλυτης κρίσης όπως η σημερινή, δεν αναζητείς τις διαφορές αλλά τα σημεία συμφωνίας. Δεν κοιτάς τι σε χωρίζει αλλά τι σε ενώνει. Δεν είναι η ώρα για διλήμματα τεχνητά του τύπου «τιάρα ή σαρίκι». Ας δούμε λοιπόν τι ισχύει πραγματικά και που μπορούμε να βρούμε σημεία σύγκλισης. Πιστεύω ότι το ΠΑΣΟΚ και η Νέα Δημοκρατία έχουν συμφωνήσει προ πολλού ότι η θέση της Ελλάδας είναι στην Ευρώπη. ΠΑΣΟΚ και Νέα Δημοκρατία έχουν συμφωνήσει πέρσι τον Ιούνιο ότι η χώρα χρειάζεται ένα νέο πλαίσιο άσκησης δημοσιονομικής πολιτικής. Ψηφίσαμε μαζί σε αυτή την αίθουσα το νόμο περί δημοσιονομικής ευθύνης, που ορίζει ότι κάθε χρόνο τέτοιο καιρό η Κυβέρνηση θα καταθέτει το Μεσοπρόθεσμο Πλαίσιο Δημοσιονομικής Στρατηγικής. Με βάση αυτό το νόμο φέραμε το Μεσοπρόθεσμο όπως θα έκανε και η Νέα Δημοκρατία αν ήταν στην Κυβέρνηση. Τι είναι το Μεσοπρόθεσμο; Είναι ο προθάλαμος της συζήτησης για τον προϋπολογισμό της επόμενης χρονιάς. Περιλαμβάνει τις υλοποιήσεις στον προϋπολογισμό των δυο προηγούμενων χρόνων, την εκτίμηση για την πορεία του προϋπολογισμού που είναι σε εκτέλεση και την πρόταση προς συζήτηση για τον επόμενο χρόνο. Επίσης, παραθέτει το Μεσοπρόθεσμο Πλαίσιο εντός του οποίου θα κινηθεί ο προϋπολογισμός της επόμενης χρονιάς. Άρα μέχρι εδώ όλα αυτά είναι ζητήματα για τα οποία και η Νέα Δημοκρατία συμφωνεί επί της αρχής. Το Μεσοπρόθεσμο παρουσιάζει επίσης ποια είναι η δυναμική των δημοσιονομικών μεγεθών κάτω από την υπόθεση εργασίας ότι δεν θα πάρουμε κανένα μέτρο. Αυτό στην τεχνική ορολογία το λέμε «σενάριο βάσης» και τι μας λέει πρακτικά; Μας λέει πού θα διαμορφωνόταν το έλλειμμα της χώρας από σήμερα και κάθε χρόνο μέχρι το 2015, εάν δεν κάναμε καμία παρέμβαση και το ίδιο μας λέει και για το χρέος. Τι θα συνέβαινε στο χρέος της χώρας κάθε χρόνο από σήμερα μέχρι και το 2015 εάν δεν κάναμε καμία παρέμβαση. Πιστεύω ότι ακριβώς την ίδια εργασία θα έκανε και η Νέα Δημοκρατία εάν ήταν Κυβέρνηση σήμερα και έφερνε το Μεσοπρόθεσμο όπως κάνουμε εμείς σήμερα. Η εκτίμησή μας στο σενάριο βάσης με βάση την επεξεργασία που κάναμε στο Γενικό Λογιστήριο δείχνει ότι το έλλειμμα της γενικής κυβέρνησης το 2015 χωρίς παρεμβάσεις θα έφτανε στο 14,5% του ΑΕΠ. Προσέξτε τι σας λέω: το 2015 εάν δεν πάρουμε κανένα μέτρο από σήμερα μέχρι και το 2015, το έλλειμμα θα ήταν ξανά στο 14,5%. Δηλαδή μόλις 1 ποσοστιαία μονάδα, κάτω από το έλλειμμα που παρέδωσε η Νέα Δημοκρατία το 2009. Και αν κάποιος από εσάς αναρωτηθεί «πώς είναι δυνατό να συμβαίνει αυτό;» θα σας πω ότι τα δημοσιονομικά μεγέθη έχουν μια δική τους δυναμική αυτόνομη, που ουσιαστικά καθορίζουν και ποια είναι η επίδοση την οποία θα έχουμε. Αρκεί να σας πω ότι αν κάποιος ανατρέξει και δει την πορεία που ακολουθούν οι τόκοι, θα διαπιστώσει ότι οι τόκοι ξεφεύγουν από τα 14 με 15 δισ. και ξεφεύγουν πολύ πάνω από τα 23 με 24 δισ. σε περίπτωση που δεν κάνουμε καμία παρέμβαση. Και το ίδιο βέβαια συμβαίνει και με το χρέος. Εάν δεν κάνουμε το παραμικρό και υπό την προϋπόθεση ότι θα βρεθεί κάποιος στον πλανήτη που θα ήταν διατεθειμένος να δανείζει μια χώρα η οποία ζει κάθε χρόνο με ελλείμματα της τάξης του 15% θα έφτανε το χρέος στα 500 δισ. Αλλά βέβαια όλοι σας αναγνωρίζετε ότι αυτό είναι ένα υποθετικό σενάριο, διότι κανείς δεν θα έφτανε στο σημείο να δανείζει σε μια χώρα που δεν θα έπαιρνε κανένα μέτρο ώστε να φτάσει το χρέος της στα 500 δισ. Ερωτώ λοιπόν τους συναδέλφους της Νέας Δημοκρατίας: «αυτό είναι το σενάριο βάσης πάνω στο οποίο εμείς δουλέψαμε, έχετε άλλη εκτίμηση;» Η άποψη μου είναι πως δεν έχετε διαφορετική εκτίμηση, πως συμφωνείτε στο σενάριο βάσης. Άρα και σε αυτό το σημείο συμφωνούμε. Επίσης θεωρώ ότι συμφωνούμε ότι το δημοσιονομικό κενό, δηλαδή τα μέτρα τα οποία χρειάζεται να πάρουμε από σήμερα μέχρι και το 2015 προκειμένου να περιορίσουμε το 2015 το έλλειμμα κάτω από το 2%, ότι είναι της τάξης των 28 δισ. Άρα και σε αυτό συμφωνούμε. Επομένως συμφωνούμε ότι πρέπει να κάνουμε μια προσπάθεια εξοικονομήσεων η οποία θα μειώσει το 2015 το έλλειμμα και θα το φέρει κάτω από το 2% και αυτό προϋποθέτει όπως σας είπα 28 δισ. Τι λέει λοιπόν το Μεσοπρόθεσμο για το οποίο συζητάμε; Περιγράφει εκείνες τις δαπάνες τις οποίες θα περικόψουμε και εκείνους τους τομείς, στους οποίους θα αυξήσουμε τα έσοδα έτσι ώστε να πετύχουμε το στόχο. Ποια είναι η πρόταση που καταθέσαμε; Ότι 14 δισ. από την εξοικονόμηση θα προκύψουν από την περικοπή των δαπανών και άλλα 14 δισ. θα προκύψουν από την αύξηση των εσόδων. Υποψιάζομαι ότι αν ήσασταν Κυβέρνηση και ερχόσασταν εδώ από τη στιγμή που συμφωνούμε ότι τα 28 δισ. είναι το ζητούμενο, το ίδιο θα κάνατε κι εσείς. Τώρα βρίσκω το σημείο από το οποίο μπορούμε να αρχίσουμε να διαφωνούμε. Αντιλαμβάνομαι ότι εσείς μπορεί να είχατε μια διαφορετική πρόταση ως προς ποιο σημείο, αν και δεν το άκουσα καθαρά αλλά πιθανότατα στη συζήτηση που γίνεται στη Βουλή, μπορεί να ερχόσασταν και να καταθέτατε την άποψη ότι «εμείς δεν θέλουμε η περικοπή αυτή να γίνει με τον τρόπο που εσείς την έχετε κάνει, δηλαδή το μισό να προέρχεται από τις δαπάνες και το άλλο μισό να προέρχεται από τα έσοδα». «Εμείς θα προτιμούσαμε για παράδειγμα η εξοικονόμηση κατά τα 2/3 να προκύψει από το σκέλος των δαπανών και κατά το 1/3 να προκύψει από το σκέλος των εσόδων». Καμία αντίρρηση. Αλλά ελάτε να το συζητήσουμε. Ελάτε στο Γενικό Λογιστήριο του Κράτους να κάνουμε μια συζήτηση για το ποιο είναι αυτό, που εσείς προτείνετε. Δεν ήρθατε στο Γενικό Λογιστήριο του Κράτους, αρνηθήκατε τη συζήτηση, πήγατε στο Ζάππειο ΙΙ, καταθέσατε την πρότασή σας και είπατε ότι εμείς διαφωνούμε με όλα αυτά τα οποία κάνετε και μάλιστα καταθέσατε κατά ένα τόσο έντονο τρόπο τη διαφωνία σας που σχηματίζεται πολλές φορές η εντύπωση σε ένα τρίτο παρατηρητή, ότι δεν υπάρχει το παραμικρό πεδίο σύγκλισης ανάμεσα στο ΠΑΣΟΚ και στη Νέα Δημοκρατία, όταν μόλις προηγουμένως περιέγραψα ότι σε ένα πολύ μεγάλο βαθμό ΠΑΣΟΚ και Νέα Δημοκρατία ακριβώς επειδή και τα δυο Κόμματα έχουν κυβερνήσει, αισθάνονται ότι αυτά είναι τα δεδομένα και πάνω σε αυτά πρέπει να δουλέψουμε. Λέω λοιπόν εφόσον συνειδητοποιείτε ότι το κενό είναι 28 δισ. ακόμη κι αυτή τη στιγμή σας καλώ στο Γενικό Λογιστήριο του Κράτους να μας καταθέσετε τις προτάσεις σας και για το σκέλος των δαπανών και για το σκέλος των εσόδων, αλλά γραμμή – γραμμή. Φέρτε το οικονομικό κλιμάκιο της Νέας Δημοκρατίας, θα θέσω στη διάθεσή σας όλο το προσωπικό του Γενικού Λογιστηρίου το οποίο έχει επεξεργαστεί το Μεσοπρόθεσμο, θα πάρουμε εκεί τα δεδομένα τα δικά σας και τις προτάσεις σας. Να μας πείτε συγκεκριμένα τι θα κόψουμε από τις δαπάνες όταν το 75% των πρωτογενών δαπανών είναι μισθοί, συντάξεις και κοινωνικές δαπάνες. Όχι γενικά και αόριστα, όχι να μιλάμε κατά ένα τρόπο που να γινόμαστε αρεστοί στους πολίτες, αλλά κατά ένα τρόπο που να είμαστε χρήσιμοι στους πολίτες. Να μας πείτε με ένα πολύ συγκεκριμένο τρόπο από ποιο κομμάτι θα κόψουμε, ποιον θα αφορά αυτό το κομμάτι το οποίο θα κόψουμε. Για να ξέρει ο πολίτης ποια είναι η πρόταση που καταθέτει το ΠΑΣΟΚ, ποια είναι η πρόταση που καταθέτει η Νέα Δημοκρατία. Και όταν ερχόμαστε στο σκέλος των εσόδων να μην μιλάμε γενικά και αόριστα ότι θα χτυπήσουμε τη φοροδιαφυγή. Βεβαίως και να χτυπήσουμε τη φοροδιαφυγή αλλά υπάρχει και μια αδήριτη πραγματικότητα που λέει κάτι πολύ απλό: «και πριν την κρίση η Ελλάδα ως προς τα έσοδά της υστερούσε σε σχέση με τις υπόλοιπες χώρες για το ίδιο επίπεδο ΑΕΠ». Αυτή είναι η υποχρέωση που έχει ένα Κόμμα το οποίο έχει κυβερνήσει τη χώρα: να έρθει και να καταθέσει προτάσεις. Εμείς με τη δουλειά που έχουμε κάνει στο Γενικό Λογιστήριο σας λέω ότι το Ζάππειο ΙΙ οδηγεί σε ελλείμματα της τάξης των 36 δισ. Εάν εσείς διαφωνείτε, ελάτε με όλο το οικονομικό κλιμάκιο στο Γενικό Λογιστήριο, το θέτω στη διάθεσή σας να κάνουμε επεξεργασία. Αν αποδειχθεί ότι το Ζάππειο ΙΙ δεν οδηγεί στα 36 δισ., όχι μόνο θα ζητήσω δημόσια συγγνώμη, αλλά θα προσπαθήσω το σύνολο των προτάσεων τα οποία οδηγούν πραγματικά σε μείωση του ελλείμματος το 2015 κάτω από το 2% να το ενσωματώσω στο Μεσοπρόθεσμο το οποίο καταθέτει η Κυβέρνηση, γιατί θα έχω υποχρέωση εφόσον υπάρχει μια λύση, η οποία είναι κοινωνικά πιο επωφελής για τους πολίτες να υιοθετήσω το σύνολο των προτάσεών σας. Όσο αυτό δεν το κάνετε, με οδηγείτε στην υποψία ότι ούτε εσείς οι ίδιοι πιστεύετε ότι το Ζάππειο ΙΙ μπορεί πραγματικά να λύσει τα προβλήματα. Να σας πω και κάτι άλλο; Αν καταφέρουμε και καθίσουμε στο ίδιο τραπέζι και καταθέσουμε και μια πρόταση η οποία θα στηρίζεται και από το ΠΑΣΟΚ και από τη Νέα Δημοκρατία, έχει δηλαδή τη μέγιστη δυνατή πολιτική υποστήριξη με αυτό τον τρόπο θα ενισχυθεί και η θέση όχι μόνο της Κυβέρνησης αλλά της ίδιας της χώρας απέναντι σε όλους αυτούς, οι οποίοι λένε «βάλτε σε μια τάξη τη χώρα γιατί η αίσθηση που έχουμε όταν παρακολουθούμε την Ελλάδα είναι ότι το πολιτικό δυναμικό αυτής της χώρας, δεν αναλογίζεται το μέγεθος των προβλημάτων». Ακόμη κι αν αύριο ένας Θεός αφαιρούσε από την Ελλάδα τα 350 δισ. χρέος, σας διαβεβαιώνω ότι μέσα σε 15 με 20 χρόνια θα είχαμε άλλα 350 δισ. γιατί αυτό το πολιτικό σύστημα δεν είναι διατεθειμένο να πάρει μια σημαντική απόφαση: να σταματήσει να παράγει ελλείμματα, όπως κάνει από το 1974 μέχρι σήμερα. Δεν υπάρχει ούτε ένας χρόνος από το 1974 μέχρι σήμερα που να μην παράγονται δημοσιονομικά ελλείμματα, ανεξάρτητα από Κυβερνήσεις. Αυτή είναι η πραγματικότητα. Πρέπει λοιπόν να προχωρήσουμε και να πάρουμε σημαντικές αποφάσεις. Λέω λοιπόν επειδή έχω ακούσει πολλές φορές να γίνονται σχόλια, δεν κάναμε λάθη; Βεβαίως και κάναμε λάθη. Έχουμε κάνει λάθη και υπάρχουν και καθυστερήσεις πολλές σε πολλά ζητήματα. Είμαι εδώ με αίσθημα ευθύνης για τα λάθη τα οποία έχουμε κάνει, είμαι εδώ με αίσθημα ευθύνης για τις καθυστερήσεις οι οποίες υπάρχουν. Δεν είναι ότι όλα τα πράγματα τα έχουμε κάνει σωστά. Αλλά θα πρέπει κάποια στιγμή να αναγνωρίσουμε ότι η χώρα πρέπει να προχωρήσει και δεν μπορεί να προχωρήσει εάν συνεχώς αναφερόμαστε στο παρελθόν. Πρέπει να δούμε τι θα κάνουμε από εδώ και πέρα. Κυρίες και κύριοι συνάδελφοι ειλικρινά θέλω να ρωτήσω τους συναδέλφους της Νέας Δημοκρατίας οι οποίοι μας λένε «δεν ψηφίζουμε το Μεσοπρόθεσμο», όταν απευθύνεστε στους συναδέλφους σας της Κοινοβουλευτικής Ομάδας του ΠΑΣΟΚ και λέτε ότι «Εμείς δεν ψηφίζουμε το Μεσοπρόθεσμο» είσαστε ειλικρινείς όταν τους λέτε «Και εσείς να μην ψηφίζετε το Μεσοπρόθεσμο»; Πολύ φοβούμαι κύριοι συνάδελφοι ότι δεν είστε ειλικρινείς. Φέρνοντας το Μεσοπρόθεσμο στη Βουλή νιώθω ότι ως επικεφαλής του Γενικού Λογιστηρίου του Κράτους κάνω το καθήκον μου. Ψηφίζοντας το Μεσοπρόθεσμο νιώθω ως Βουλευτής ότι κάνω το καθήκον μου. Και θέλω κλείνοντας να διαβάσω ένα στοίχο που άκουγα στα φοιτητικά μου χρόνια, προέρχεται από τους Αχαρνείς του Σαββόπουλου και μου το υπενθύμισε ένας συμφοιτητής μου από τη Λάρισα: «Ζει τα ωραία πράγματα, με αίμα και με θυσίες προς το συμφέρον όλων σας για το κοινό καλό. Δεν θα σας πει παινέματα, δεν ξέρει κολακείες και για την ευτυχία σας πληρώνει ακριβά».\n«Κυρίες και κύριοι Βουλευτές, άνω σχώμεν τας καρδίας. Είναι πολύ δύσκολες και βαριές οι στιγμές. Και έχουμε όλοι συνείδηση της ευθύνης και του αναπόφευκτου θεσμικού διλήμματος που καλείται ν’ απαντήσει η Βουλή των Ελλήνων, όπως και κάθε αντιπροσωπευτικό Σώμα υπό συνθήκες οξείας κρίσης των αντιπροσωπευτικών θεσμών, όχι μόνο στην Ελλάδα, αλλά σχεδόν σε όλο τον κόσμο.\nΗ νομιμοποίηση κατακτιέται κάθε μέρα, οι κυβερνήσεις, τα κόμματα, τα πολιτικά πρόσωπα, κρίνονται διαρκώς με πολύ αυστηρό, μερικές φορές ανυπόφορα αυστηρό τρόπο και υπό συνθήκες απόλυτης δυσπιστίας. Αλλά όταν βρισκόμαστε προ οριακών διλημμάτων, οφείλουμε να σηκώσουμε το βάρος ως αντιπροσωπευτικό σύστημα, γιατί αν δεν το σηκώσουμε, αυτοί που αμφισβητούν τη Βουλή, αυτοί που αμφισβητούν το πολιτικό σύστημα, θα βρεθούν αντιμέτωποι με πρακτικές επιπτώσεις που κανείς δεν τους λέει στην πλήρη τους διάσταση, γιατί όλοι έχουν τη διάθεση ν’ αποκρύπτουν ή να ωραιοποιούν τις καταστάσεις και τότε θα είναι αργά.\nΆρα, πρέπει να πάρουμε εμείς το βάρος και το παίρνουμε. Αυτό αφορά τους πολίτες που βρίσκονται έξω από την αίθουσα. Οι κοινωνίες είναι πολύπλοκες και αντιφατικές. Οι κοινωνίες είναι άδικες και σκληρές. Οι κοινωνίες από μόνες τους δεν παράγουν ούτε κοινωνική δικαιοσύνη, ούτε δικαιοκρατικές εγγυήσεις.\nΗ κοινωνία αν αφεθεί μόνη της χωρίς Σύνταγμα, χωρίς κράτος, χωρίς δημοκρατικούς θεσμούς, μετατρέπεται σε ζούγκλα. Αναδεικνύει την ανισότητα στην πιο ακραία μορφή.\nΌλες οι μεγάλες κατακτήσεις του 19ου και του 20ού αιώνα, είναι κατακτήσεις που έχουν επιτευχθεί στο επίπεδο των θεσμών και της πολιτικής γιατί εκεί διαμορφώνονται οι ευνοϊκότεροι δυνατοί συσχετισμοί για τον πολίτη. Στην κοινωνία, στην οικονομία, στην αγορά, οι συσχετισμοί είναι πολύ πιο δυσμενείς. Γιατί εκεί ισχύουν άλλα κριτήρια. Ισχύει το κριτήριο της οικονομικής δύναμης, το κριτήριο της επικοινωνιακής ισχύος, το κριτήριο της δυνατότητας χρήσης βίας, οποιασδήποτε μορφής, υλικής ή συμβολικής.\nΣτο επίπεδο της πολιτικής, στο επίπεδο της δημοκρατίας, ο αδύναμος, ο φτωχός, μπορεί να διαμορφώσει τους καλύτερους συσχετισμούς για τον εαυτό του, για την οικογένειά του και για το μέλλον του. Όλα αυτά που ακούνε στ’ όνομα “δημοκρατικό αντιπροσωπευτικό σύστημα διακυβέρνησης” είναι στην πραγματικότητα μια πάρα πολύ μεγάλη ιστορική και πολιτιστική επεξεργασία προς όφελος του απλού και αδύναμου πολίτη.\nΈξω, στους δρόμους, στις πλατείες, υπάρχει η ποικιλία και η αντιφατικότητα της κοινωνίας. Υπάρχουν αγνοί και άδολοι πολίτες που είναι αγανακτισμένοι, θα έλεγα ότι είναι φοβισμένοι, είναι ενοχλημένοι, είναι εκνευρισμένοι γιατί βιώνουν το οικονομικό πρόβλημα, βρίσκονται αντιμέτωποι με την ανεργία, με την ανέχεια, με τη μείωση του εισοδήματος, με το κλείσιμο της επιχείρησής τους, με την ανατροπή σχεδίων ζωής, με την αδυναμία να δώσουν ελπίδα στα παιδιά τους.\nΑυτοί οι πολίτες έχουν όλο το δίκιο με το μέρος τους. Αυτούς έχουμε στο μυαλό μας, σ’ αυτούς έχουμε απευθύνει την ανοιχτή πρόσκληση να μιλήσουμε και να ξαναμιλήσουμε, γιατί αν αυτοί δε μας καταλάβουν και αν τέλει αυτοί δε μας αποδεχθούν και δε μας δικαιώσουν, έχουμε χάσει το ιστορικό παιχνίδι.\nΥπάρχουν όμως δίπλα σ’ αυτούς και άλλοι, οι οποίοι έχουν δεδομένες πολιτικές απόψεις, είναι στρατευμένοι σε μια υπόθεση όπως την αντιλαμβάνονται και εξυπηρετούν έναν πολιτικό στόχο. Είναι αυτό θεμιτό δημοκρατικά; Είναι. Και αυτό το προβλέπει η Δημοκρατία.\nΥπάρχει μια ιστορική φράση, από τη γαλλική ιστορία που λέει “la légalité nous tue”, η νομιμότητα, η δημοκρατική νομιμότητα, μας σκοτώνει. Αλλά και αυτό είναι μέσα στο παιχνίδι. Όταν εμείς ερμηνεύουμε τα φαινόμενα όμως και προσπαθούμε να καταλάβουμε τι συμβαίνει, όταν προσπαθούμε να πιάσουμε τον παλμό της κατάστασης, πρέπει να κάνουμε αυτό τον απλό διαχωρισμό.\nΗ Αστυνομία, λοιπόν, έχει μια εντολή από την κυβέρνηση, μία και μόνη εντολή: Να διασφαλίσει και να προστατεύσει την ελεύθερη λειτουργία του Κοινοβουλίου, που είναι ύψιστη υποχρέωση όχι μόνο της Αστυνομίας, αλλά και κάθε πολίτη και δεύτερο, να προστατεύσει το δικαίωμα των απλών πολιτών, αυτών που δε θέλουν να είναι μοναχικά εγκαταλελειμμένα και ανυπεράσπιστα θύματα της κρίσης, να διαδηλώνουν και να εκφράζονται.\nΜεταξύ των δημοκρατικών θεσμών και αυτών των απλών πολιτών που εκφράζουν την αγωνία τους και τη δυσαρέσκειά τους και την απόγνωσή τους, υπάρχει ένα άλλο στρώμα το οποίο εξυπηρετεί τη δική τους στρατηγική. Το σχήμα νομίζω είναι πάρα πολύ απλό, ευανάγνωστο. Και ο καθένας εδώ μέσα πρέπει να πει πού τοποθετείται.\nΚατά τη γνώμη μου, όλοι μπορούμε να συναντηθούμε, όλοι, όλο το φάσμα των πολιτικών δυνάμεων. Μπορούμε να συναντηθούμε στα δυο σημεία, στην ανάγκη προστασίας και ομαλής λειτουργίας των θεσμών και στην ανάγκη να διασφαλιστεί η ελευθερία έκφρασης των απλών και άδολων πολιτών, να μιλήσουμε μαζί τους, να τους αφήσουμε να εκφραστούν αλλά να μην δώσουμε σε κανέναν το δικαίωμα να τους εκμεταλλευτεί.\nΒλέπω ότι υπάρχουν πάρα πολλοί αυτόκλητοι εκπρόσωποι και υπερασπιστές. Από πού αντλούν όλοι το δικαίωμα να μιλούν στο όνομα πολιτών, που δεν θέλουν να τους εκπροσωπεί κανείς, γιατί νιώθουν ότι βρίσκονται εκτός αντιπροσωπευτικής διαδικασίας; Πρέπει να τους ξαναπλησιάσουμε με άλλους τρόπους και πρέπει και η Κυβέρνηση και η Βουλή ως τέτοια, θεσμικά και τα Κόμματα να βρούμε τρόπους επικοινωνίας.\nΓι' αυτό διατύπωσα και επαναλαμβάνω την πρόσκληση ενός ουσιαστικού, απροκατάληπτου, ειλικρινούς διαλόγου μαζί τους. Και τους περιμένω και στο Υπουργείο Οικονομικών για να το κάνουμε αυτό επί του συγκεκριμένου, επί του πρακτέου και μπορούν να βρεθούν λύσεις, να δοθούν λύσεις σε άμεσα προσωπικά, οικογενειακά προβλήματα.\nΜπορεί το κράτος να είναι και ευαίσθητο και λογικό και ταχύ και αποτελεσματικό, αν θέλει. Δεν μπορεί να πέφτουμε θύματα μιας γραφειοκρατικής και στείρας αντίληψης περί κράτους και Δημόσιας Διοίκησης. Άρα δεν είναι η ώρα τώρα να επαναλαμβάνουμε γνωστά επιχειρήματα, αυτά όλα έχουν ειπωθεί εδώ πολλές φορές.\nΘέλω όμως να προσθέσω κάτι το οποίο είναι πολύ σοβαρό για εμένα, ως Υπουργό Οικονομικών. Δεν πρέπει να συγχέουμε αυτή την πολιτική και κοινωνική ένταση με τη σταθερότητα του χρηματοπιστωτικού και πιο συγκεκριμένα του τραπεζικού συστήματος της χώρας.\nΕίπα στην αρχική μου ομιλία ότι υπάρχουν νέα πατριωτικά καθήκοντα, η φορολογική υποχρέωση και η υποχρέωση να στηρίξουμε το τραπεζικό σύστημα, όχι τις τράπεζες όχι τα κέρδη των τραπεζών και των τραπεζιτών. Τον πλούτο του ελληνικού λαού, τη δυνατότητα να αντλούν ρευστότητα οι επιχειρήσεις, την απόδοση των καταθέσεων και ξέρει ο κάθε πολίτης ο οποίος είναι πολύ πιο ψύχραιμος από το πολιτικό και επικοινωνιακό σύστημα της χώρας, ότι το τραπεζικό σύστημα συμπεριλαμβανομένων και όλων των καταθέσεων, είναι απολύτως διασφαλισμένο στους κόλπους της Ευρωπαϊκής Κεντρικής Τράπεζας και του ευρωπαϊκού συστήματος κεντρικών τραπεζών.\nΚαι αυτό είναι ένα μήνυμα πάρα πολύ καθαρό, πάρα πολύ απλό και θα μας δοθεί η ευκαιρία στη διαρκή Επιτροπή Οικονομικών να πούμε λεπτομέρειες. Σημασία έχει το μήνυμα. Το μήνυμα είναι σαφές και απόλυτο.\nΤώρα, η συζήτηση εδώ στο εσωτερικό του πολιτικού συστήματος βασίζεται σε μία προϋπόθεση η οποία είναι άνιση και άδικη για το ΠΑΣΟΚ, αλλά έχουμε αναλάβει το βάρος και την ευθύνη. Όλα όσα λέει η Αντιπολίτευση ένθεν κακείθεν, βασίζονται σε μια προϋπόθεση. Ότι είναι δεδομένη η απόφαση του ΠΑΣΟΚ να αναλάβει το βάρος της ψήφισης του Μεσοπρόθεσμου Προγράμματος και του Εφαρμοστικού Νόμου.\nΌλα τα άλλα, η άνεση, η ευκολία, ο καταγγελτικός λόγος, η άντληση ενός πολιτικού κεφαλαίου που Κύριος οίδε τι θα γίνει, δεν θα είχαν καμία βάση δεν θα υπήρχαν ως φαινόμενα, εάν το ΠΑΣΟΚ δεν είχε αναλάβει αυτή την ευθύνη μονομερώς.\nΓια φανταστείτε αν το ΠΑΣΟΚ έλεγε τώρα ότι “δεν διαθέτω την πλειοψηφία”, ή “δεν αναλαμβάνω την ευθύνη”, τι θα έλεγαν οι αγαπητοί φίλοι και συνάδελφοι των Κομμάτων της αριστερής Αντιπολίτευσης στους αγανακτισμένους πολίτες; Και τι θα έλεγε ο χώρος της συντηρητικής Παράταξης, η Νέα Δημοκρατία, ο Λαϊκός Ορθόδοξος Συναγερμός στους πολίτες που κατά τεκμήριο εκπροσωπεί ή που θέλει να εκπροσωπήσει; Τι θα τους έλεγε;\nΠως θα ξημέρωνε η επόμενη μέρα; Με την απειλή της αγαπημένης προς τον αγαπημένο της, ότι αν δεν ξαναγυρίσει κοντά της θα αυτοκτονήσει! Ξέρετε πόσες νέες κοπέλες έχουν οδηγηθεί κατά λάθος στο θάνατο, επειδή ο αγαπημένος δεν άκουσε, δεν κατάλαβε, ήταν εγκλωβισμένος σε άλλα συναισθηματικά διλήμματα;\nΚαι εγώ σας λέω ότι ναι, θα μας καταβληθεί η πέμπτη δόση. Όχι όλη, θα μας καταβάλλεται σταδιακά για να μην στεγνώσει το δημόσιο Ταμείο και ταυτοχρόνως η Ελλάδα θα μπει σε μια απόλυτη επιτήρηση θα μπει σε μια καραντίνα γιατί το νόσημά της είναι δημοσιονομικά λοιμώδες, και θα διασφαλιστούν πολύ γρήγορα μέσα από ένα σχέδιο Β, που αυτό το σχέδιο Β υπάρχει, αλλά όχι υπέρ της Ελλάδας, να βρεθούμε σε μια τέτοια θέση που θα είναι όλη δική μας. Δηλαδή όλα τα κακά δικά μας χωρίς καμία προοπτική!\nΗ ύφεση θα μεγαλώσει, η ανεργία θα μεγαλώσει, η ρευστότητα θα εκμηδενιστεί, οι επιχειρήσεις θα οδηγηθούν σε αδιέξοδο, οι εξαγωγικές επιχειρήσεις δεν θα μπορούν να ανοίξουν γραμμές και να εκτελέσουν παραγγελίες, θα πέσει το επίπεδο των μισθών, θα πέσει το επίπεδο των περιουσιών και θα βρεθούμε προ διλημμάτων που θέλουμε να αποφύγουμε, με δεδομένο ότι εμείς με ευρυτάτη πλειοψηφία και επαναλαμβάνω τη θαρραλέα δήλωση που είχε κάνει η κα Παπαρήγα πριν από λίγες μέρες, πιστεύουμε ότι η θέση της χώρας είναι μονίμως και ανεπιστρεπτί μέσα στη ζώνη του ευρώ.\nΆρα, αφού συμφωνούμε σε αυτά, πρέπει να σας πω ότι δεν υπάρχει αυτή τη στιγμή άλλη δυνατότητα, πρέπει να κερδίσουμε χρόνο και πρέπει να κερδίσουμε χρόνο υπέρ της χώρας, υπέρ της οικονομίας για να μην μετατραπεί η χώρα σε απόλυτο προτεκτοράτο μακροπροθέσμως.\nΌλα όσα ειπώθηκαν για την ανάγκη να υπάρχει ένα σχέδιο Μάρσαλ, για την ανάγκη να βελτιωθούν τα επιτόκια, είναι σωστά. Προφανώς έχει γίνει αντιληπτό από τους εταίρους μας ότι χρειάζεται εντατική υποστήριξη η Ελλάδα στον τομέα της ανάπτυξης, για την ανάσχεση της ύφεσης για την απελευθέρωση κονδυλίων και έχουν γίνει και από τον Πρωθυπουργό και από την Κυβέρνηση όλες οι αναγκαίες ενέργειες και θα υπάρχουν άμεσα αποτελέσματα. Τα επιτόκια ήδη μειώθηκαν και όλοι ξέρουν ότι η μακροπρόθεσμη βιωσιμότητα του δημοσίου χρέους απαιτεί ένα ανώτατο μέσο επίπεδο επιτοκίου, γιατί αλλιώς δεν στέκονται οι αριθμοί.\nΕπίσης, είναι προφανές ότι πρέπει να αντιμετωπίσουμε τον όγκο του χρέους, όλοι το γνωρίζουν αυτό. Δεν υπάρχει κανείς συνομιλητής μας που να μην αντιλαμβάνεται τη λογική των αριθμών, αλλά προκειμένου να φτάσουμε να θέτουμε τα θέματα αυτά, πρέπει να έχουμε ανακτήσει την αξιοπιστία μας, τη δυναμική μας και την ικανότητά μας να διαπραγματευόμαστε. Και επαναλαμβάνω για πολλοστή φορά: μην ψηφίζετε το Μεσοπρόθεσμο και τον Εφαρμοστικό Νόμο, ελάτε όμως να διαπραγματευτούμε μετά.\nΠεριμένω την απάντηση της Αξιωματικής Αντιπολίτευσης και των άλλων κομμάτων στην πρόσκλησή μου να υποδειχθούν πρόσωπα κοινής αποδοχής για τη στελέχωση του Διοικητικού Συμβουλίου του ταμείου αξιοποίησης της ιδιωτικής περιουσίας του Δημοσίου. Τα πρόσωπα πρέπει να είναι κοινής αποδοχής. Ελάτε στην Επιτροπή για το εθνικό φορολογικό σύστημα, άμεσα, ταχύρρυθμα, με αποτέλεσμα. Ελάτε να συζητήσουμε για το αναπτυξιακό μνημόνιο και για τις διεργασίες που γίνονται με την Ευρωπαϊκή Επιτροπή, την Ευρωπαϊκή Τράπεζα Επενδύσεων και άλλους φορείς. Ελάτε να το συζητήσουμε και να το συνδιαμορφώσουμε.\nΆρα, λοιπόν, επειδή όλοι μιλούν για το Εθνικό Σχέδιο Ανασυγκρότησης και όλοι θέλουν να νιώσουν μια ασφάλεια ότι ξέρουμε πού πηγαίνουμε. Η κυβέρνηση παρουσίασε το σχέδιο, το χρονοδιάγραμμα, τις δεσμεύσεις και παρουσίασε και την διαθεσιμότητά της, την ανοιχτή της διάθεση να συστρατευθεί με όλες τις πολιτικές δυνάμεις. Όχι επειδή μας το λένε από το εξωτερικό, αλλά επειδή το ένστικτο αυτοσυντήρησής μας μάς το επιβάλλει.\nΥπάρχουν δύο σημεία με τα οποία θα ήθελα να κλείσω, τα οποία προέκυψαν από τη συζήτηση όχι μόνο εδώ, αλλά και στην Κοινοβουλευτική Ομάδα του ΠΑΣΟΚ. Πολλοί συνάδελφοι, όχι μόνο ο κ. Αθανασιάδης, με τον οποίο μας συνδέουν πολύ στενοί δεσμοί, θέτουν ένα πολύ λογικό ερώτημα.\nΕίναι δυνατόν σε στρατηγικής σημασίας τομείς, όπως είναι η ενέργεια, όπως είναι τα νερά, μόνο με μεσοπρόθεσμο πρόγραμμα και τους πίνακές του ή με τον εφαρμοστικό νόμο που διαμορφώνει το ταμείο ως θεσμό να προχωρήσουμε; Προφανώς όχι.\nΕδώ χρειάζονται συγκροτημένες πολιτικές οι οποίες θα συζητηθούν διεξοδικά στη Βουλή με τις προβλεπόμενες διαδικασίες. Πώς είναι δυνατόν να γίνει συζήτηση για την ενέργεια χωρίς το τρίτο ενεργειακό πακέτο, χωρίς να δούμε τι θα γίνει με τους λιγνίτες, χωρίς να δούμε τι θα γίνει με τα δίκτυα, μεταφοράς και διανομής, χωρίς να δούμε ποιος πρέπει να είναι πραγματικά και σε βάθος χρόνου ο ρόλος του δημοσίου και ο ρόλος των ιδιωτών στην αγορά ηλεκτρικής ενέργειας. Το ίδιο ισχύει και με ορισμένους άλλους τομείς τους οποίους ανέφερα.\nΑπό την άλλη, θέλω να στείλω ένα μήνυμα στους ξένους συνομιλητές μας. Έχουμε αναλάβει μια υποχρέωση, να συνεισφέρουμε στο νέο πρόγραμμα το προϊόν των αποκρατικοποιήσεων και της αξιοποίησης της ακίνητης περιουσίας.\nΤο χρονοδιάγραμμα είναι σεβαστό, οι ποσοτικοί στόχοι είναι σεβαστοί, θα τους πετύχουμε. Θα τους πετύχουμε γιατί θα κινητοποιηθούν δυνάμεις που διαθέτει ο ελληνισμός, γιατί υπάρχουν ενδογενείς πόροι ανάπτυξης πολύ περισσότεροι απ’ ό,τι νομίζουμε δια γυμνού οφθαλμού, και αυτά όλα θα γίνουν με απόλυτη διαφάνεια και θέλω να ελπίζω και με ευρεία πολιτική συναίνεση.\nΕίναι και πάρα πολλοί, σχεδόν όλοι, αυτοί που λένε ότι πρέπει να είμαστε πάρα πολύ προσεκτικοί στη διαπραγμάτευση και να εκθέτουμε το πραγματικό πρόβλημα και να έχουμε στο μυαλό μας τον πολίτη που είναι άνεργος, τον επιχειρηματία που δεν τα βγάζει πέρα, την οικογένεια που είναι μονογονεϊκή ή έχει έναν ανάπηρο, το παιδί που δεν βρίσκει δουλειά, τον πτυχιούχο ή τον διδάκτορα που βλέπει τα προσόντα του να μην του δίνουν κανένα πλεονέκτημα, να μην μπορεί να βρει μια θέση κάτω από τον ήλιο της πατρίδας του. Μα αυτό είναι προφανές.\nΟ Παναγιώτης Κουρουμπλής που βλέπει τα πράγματα πολύ πιο βαθιά, που είναι ας πούμε σαν τον Τειρεσία στη Βουλή μέσα, νομίζω ότι μεταφέρει αυτή τη φωνή. Δεν θέλουμε μέσα από το Εθνικό Φορολογικό Σύστημα να αποκαταστήσουμε αδικίες; Δεν θέλουμε όσο γίνεται γρηγορότερα να ελαφρύνουμε αυτόν που πληρώνει άδικα και υπερβολικά και να μεταφέρουμε το βάρος σε αυτόν που τώρα κρύβεται και δεν εκτελεί το πατριωτικό του καθήκον; Προφανώς.\nΚυρίες και κύριοι συνάδελφοι, επειδή παρακολουθώ τις αντιδράσεις σας, υπάρχει μια νέα κατάκτηση τον τελευταίο καιρό στην Ελλάδα. Αναβαθμίζεται ο ρόλος του Κοινοβουλίου. Η κάθε μια και ο καθένας από τους Βουλευτές αποκτούν ιδιαίτερη πολιτική αξία. Αυτό σημαίνει ότι δεν αποκτούν μόνο μια ιδιαίτερη βαρύτητα με την ψήφο τους, αλλά ότι αναλαμβάνουν και μια ιδιαίτερη και προσωπική ευθύνη με την ολοκληρωμένη γνώμη τους, με την κατά συνείδηση αλλά και την πολιτικά ολοκληρωμένη γνώμη τους.\nΕμένα με ευχαριστεί το γεγονός να λειτουργεί έτσι η Βουλή των Ελλήνων. Να λειτουργεί βασισμένη στην απαιτητικότητα των Βουλευτών για την κυβέρνηση και για τη λειτουργία του Κοινοβουλίου, αλλά και στην απαιτητικότητα των πολιτών για την ποιότητα του κοινοβουλευτικού έργου και του κοινοβουλευτικού λόγου, που είναι ποιότητα ευθύνης.\nΚυρίες και κύριοι συνάδελφοι, η ψηφοφορία που θα διεξαχθεί σε λίγο είναι μια μεγάλη πράξη ευθύνης και μια μεγάλη ευκαιρία για τη χώρα από αύριο να εμφανιστεί ενδυναμωμένη μπροστά στους διεθνείς συνομιλητές της και να πετύχει ό,τι καλύτερο μπορεί στο όνομα των Ελλήνων πολιτών και στο όνομα του έθνους, και αυτό θα οφείλεται σε σας τους Έλληνες και τις Ελληνίδες Βουλευτές. Σας ευχαριστώ».\nΑνακοίνωση σχετικά με τα αποτελέσματα από την εκκαθάριση (6ης Αποστολής) του Φόρου Εισοδήματος Φυσικών Προσώπων 2011:\nΗ Γενική Γραμματεία Πληροφορικών Συστημάτων (Γ.Γ.Π.Σ.) δημοσιοποιεί τα αποτελέσματα από την εκκαθάριση (6ης Αποστολής) του Φόρου Εισοδήματος Φυσικών Προσώπων 2011:\nΗ Γενική Γραμματεία Πληροφορικών Συστημάτων (ΓΓΠΣ) δημοσιοποιεί τα αποτελέσματα από την εκκαθάριση (6ης Αποστολής) του Φόρου Εισοδήματος Φυσικών Προσώπων 2011\nΕΚΚΑΘΑΡΙΣΗ ΦΟΡΟΥ ΕΙΣΟΔΗΜΑΤΟΣ Φ.Π. ΟΙΚΟΝΟΜΙΚΟΥ ΕΤΟΥΣ 2011\nΑΠΟΣΤΟΛΗ : 6η\nΘα πρέπει να επισημανθεί ότι από τα 586.140 εκκαθαριστικά σημειώματα τα 415.429 δηλαδή ποσοστό 70,88% επέχουν θέση φορολογικής ενημερότητας. Έγινε επεξεργασία 624.253 δηλώσεων εκ των οποίων 377.950 υπεβλήθησαν μέσω Internet και 246.303 μέσω των Δ.Ο.Υ.\nΗ Γενική Γραμματεία Πληροφορικών Συστημάτων (ΓΓΠΣ) δημοσιοποιεί τα αποτελέσματα από την εκκαθάριση (1ης έως και 6ης Αποστολής) του Φόρου Εισοδήματος Φυσικών Προσώπων 2011\nΑΠΟΣΤΟΛΗ : 1η έως και 6η\nΘα πρέπει να επισημανθεί ότι από τα 2.807.218 εκκαθαριστικά σημειώματα τα 1.984.012 δηλαδή ποσοστό 70,68% επέχουν θέση φορολογικής ενημερότητας.\nTo ΣΤΙΓΜΑ της ημέρας# 29 Ιουνίου 2011\nΟ πρόεδρος της Ε.Ε. Herman Van Rompuy, o πρόεδρος της Κομισιόν José Manuel Barroso και ο αρμόδιος επίτροπος Olli Rehn απευθύνουν ύστατη προειδοποίηση για τη ψήφιση του μεσοπρόθεσμου και διαβεβαιώνουν ότι δεν υπάρχει εναλλακτικό σχέδιο για να αποφευχθεί η χρεοκοπία, η νέα επικεφαλής του ΔΝΤ Christine Lagarde απευθύνει έκκληση προς την ελληνική αντιπολίτευση για «συστράτευση» στο πνεύμα εθνικής συναίνεσης, ο Ευ. Βενιζέλος καλεί τον Αντ. Σαμαρά να προτείνει πρόσωπα για τη στελέχωση του πενταμελούς Διοικητικού Συμβουλίου του Ταμείου που θα χειριστεί τις αποκρατικοποιήσεις και εκπροσώπους να συμμετάσχουν στην Επιτροπή για το εθνικό φορολογικό σύστημα, σύμφωνα με πληροφορίες η γαλλική πρόταση προς τις τράπεζες των λοιπών χωρών της ευρωζώνης περιλαμβάνει δυο πιθανές επιλογές για τη συμμετοχή των ιδιωτών στο δεύτερο πακέτο βοήθειας προς την Ελλάδα με κύριο χαρακτηριστικό και των δύο σχεδίων την αντικατάσταση των ελληνικών ομολόγων που λήγουν, ενώ ο πρωθυπουργός της Κίνας Wen Jiabao μετά τη συνάντησή του με την Angela Merkel δηλώνει ότι η Κίνα θα στηρίξει «ορισμένες χώρες, αν αυτό κριθεί αναγκαίο, μέσω της αγοράς των κρατικών τους ομολόγων σε κάποιο βαθμό» (διαβάζουμε για «χείρα βοηθείας στην Ευρώπη», αλλά και για «βοήθεια υπό όρους»).\nΓια το ΕΘΝΟΣ η κατάσταση στην οποία βρισκόμαστε, όσο δύσκολη κι αν είναι, είναι σίγουρα καλύτερη από εκείνη στην οποία βρισκόμασταν πέρυσι τον Μάιο: «σε αυτό το διάστημα είναι πολλά εκείνα που έχουν καταλάβει οι εταίροι μας, είναι σημαντικές οι αποφάσεις που έχουν πάρει και ήδη αναγνωρίζουν ότι πρέπει να βοηθήσουν ουσιαστικά για να ξεκινήσει η ανάπτυξη στη χώρα μας. Εκείνο που μας ζητούν είναι να αποδειχθούμε αποτελεσματικότεροι και ανθεκτικότεροι. Αυτό είναι το ουσιαστικό διακύβευμα των δύο κρίσιμων ψηφοφοριών».\nΗ ΗΜΕΡΗΣΙΑ θεωρεί ότι τα μηνύματα που έστειλαν χθες οι ευρωπαίοι αξιωματούχοι και συγκεκριμένα η δήλωση του Olli Rehn για μείωση των φορολογικών συντελεστών από το φθινόπωρο, δείχνουν ότι η Ευρωπαϊκή Επιτροπή «κοιτά» την επόμενη μέρα από τη ψήφιση του μεσοπρόθεσμου: «το πώς δηλαδή θα υπάρξει επανεκκίνηση της αναπτυξιακής διαδικασίας στην Ελλάδα (…) η Ευρώπη μας δείχνει τη διέξοδο, το θέμα, όμως, είναι εμείς να εκμεταλλευθούμε αυτή την ευκαιρία. O χρόνος έχει παρέλθει προ πολλού. H μάχη για τη μείωση των ελλειμμάτων και η δίκαιη κατανομή των βαρών δεν μπορεί να επιτευχθούν διαφορετικά, παρά μόνο με πάταξη της παραοικονομίας, της φοροδιαφυγής. Kαι γι' αυτό το στόχο υπάρχει ευρύ πεδίο εθνικής συνεννόησης».\nΗ ψήφιση του μεσοπρόθεσμου ανοίγει ένα «νέο κεφάλαιο βαριάς ευθύνης για την κυβέρνηση» εκτιμούν τα ΝΕΑ στο κύριο άρθρο τους: «το κεφάλαιο της εφαρμογής μιας πολιτικής που πρέπει να στηριχθεί σε τρεις άξονες, στους οποίους υστέρησε ώς τώρα και γι αυτό χρειάστηκε το μεσοπρόθεσμο πρόγραμμα: την πάταξη της φοροδιαφυγής (…), την ανάπτυξη (…) και τον περιορισμό του κόστους λειτουργίας του δημόσιου τομέα (…) εάν σε αυτά τα μέτωπα υπάρξουν αποτελέσματα, το μεσοπρόθεσμο πρόγραμμα θα πιάσει τόπο. Δεν θα χρειαστούν νέες θυσίες και θα ανοίξει ο δρόμος για καλύτερες ημέρες. Αν υπάρξει αποτυχία, τότε δεν θα απομένει άλλη διέξοδος από αυτή που προβλέπουν οι κανόνες της δημοκρατίας».\nΗ ΚΑΘΗΜΕΡΙΝΗ στο κύριο άρθρο της τονίζει ότι για τους εταίρους και δανειστές μας, οι οποίοι προετοιμάζουν την κοινή γνώμη για ένα δεύτερο πακέτο διάσωσης, είναι σημαντικό να περάσουν αυτά τα μέτρα, όπως σημαντικό είναι οι βουλευτές «να αντιληφθούν πλήρως, τα δεδομένα, τους κινδύνους για τη χώρα και να ψηφίσουν πραγματικά κατά συνείδηση». Στην ίδια εφημερίδα διαβάζουμε ότι η Ν.Δ. αναμένεται να δώσει θετική ψήφο σε σειρά ρυθμίσεων που αφορούν τις αποκρατικοποιήσεις, την αξιοποίηση της δημόσιας περιουσίας του Δημοσίου και τον περιορισμό των δαπανών στον δημόσιο τομέα όπως και την επιβολή εισφοράς 2% στους δημοσίους υπαλλήλους. Ταυτόχρονα, σημειώνει το δημοσίευμα, η Ν.Δ. διαμηνύει ότι είναι έτοιμη να προτείνει πρόσωπα για τη στελέχωση του Ταμείου αξιοποίησης της δημόσιας περιουσίας, έχοντας ήδη προετοιμάσει λίστα «υποψηφίων».\nτρόφιμα ο Δήμος Λαγκαδά Θεσ/νίκης σε φορολογούμενους με ετήσιο εισόδημα κάτω των 10.000 € για το επόμενο διάστημα, σε ένα πρόγραμμα για τους ορεινούς Δήμους.\nσήμερα του κινηματογράφου Τζένη Καρέζη στο Δ.Δ. Πολίχνης του Δήμου Π. Μελά Θεσ/νίκης.\n<< Έναρξη < Προηγούμενο 581 582 583 584 585 586 587 588 589 590 Επόμενο > Τέλος >>\nΣελίδα 585 από 678